Челябинскда Женнифер Лопесга ўхшаш аёл топилди – фото\n16:10 26.06.2019 (Янгиланган 16:16 26.06.2019)\nИнтернет фойдаланувчилари Натальяни голливудлик актриса ва хонанда Женнифер Лопесга жуда ўхшаш эканлигини таъкидламоқда.\nТОШКЕНТ, 26 июн – Sputnik. ОАВлар Челябинскда истиқомат қилувчи Натальяга эътибор қаратишди. Обуначилар у голливудлик актриса ва хонанда Женнифер Лопесга жуда ўхшаш эканлигини таъкидлашмоқда.\nБу ҳолатни биринчилардан визажист Яна Панфиловская кўриб қолди.\nКосметика ёрдамида у донгдор актисанинг образини такрорлади.\nПубликация от Наталья🌟 (@m.n.eee18) 21 Мар 2019 в 10:22 PDT\nНатальянинг фото сурати интернетда тарқалгандан сўнг, унга кўплаб кинода суратга тушиш таклифлари келиши бошлади.\nНаталья сўзларига кўра, у ўз ҳаётини модель бизнесига бағишламоқчи.\nПулсиз қолишдан қўрққан эркак рафиқасини илонга чақтириб ўлдирди\nҲиндистоннинг Керала штатида истиқомат қилувчи 27 ёшли Сураж исмли эркак рафиқасини илон ёрдамида ўлдирди.\nТОШКЕНТ, 27 май — Sputnik. Ҳиндистоннинг Керала штатида истиқомат қилувчи эркак рафиқасини илон ёрдамида ўлдирди. Бу ҳақда India Today хабар қилди.\nҚашқадарёдаги кўпқаватли уйга илон кириб олди\n27 ёшли Сураж исмли эркак икки марта рафиқасининг жонига қасд қилишга ҳаракат қилди.\nБиринчи марта - 2 март куни у ётоқхонасига заҳарли илонни қўйиб юборганди. Илон чақиши оқибатида аёл сал кам икки ой шифохонада даволанди.\nКейинчалик шифохонадан чиққан аёл ота-онасининг уйига олиб келинди.\n7 май куни Сураж унинг хонасида қолиб, ухлаб ётган хотинининг олдига кобрани қўйиб юборди. Бу сафар аёл омон қолмади.\nКўп ўтмай, эркак ўз хотинининг мулкига эгалик қилишга ҳаракат қилади ва марҳуманинг ота-онаси бу тергов учун сабаб деб ҳисобладилар.\nФожиа олдидан Сураж заҳарли илонлар эгаларига қўнғироқ қилгани, шунингдек, интернет орқали илонларнинг ҳатти-ҳаракатини ўрганиб чиққани маълум бўлди.\nПолиция маълумотларига кўра, Сураж ажрашган тақдирда мулксиз қолишдан қўрқган.\n16:02 28.05.2020 (Янгиланган 16:15 28.05.2020)\nПандемия ва жуда арзон нархлар даврида Польша учун газ транзитидан озгина тежашга имкон пайдо бўлган эди, аммо, Газпром ушбу ҳудуд орқали ўтаётган газ ҳажмини чеклаб қўйди.\nГаз бозоридаги вазият жиддийлигича қолмоқда: Европада газнинг биржа нархи бир минг куб метр учун 46 долларгача, Осиёда эса 75 долларгача тушди, деб ёзади РИА Новости муаллифи Александр Собко.\nҲатто Газпром ҳам, бозордаги улушини сақлаб қолиш бўйича анъанавий сиёсатига қарамай, аста-секин етказиб беришни чекламоқда. Сўнгги янгиликлардан Польша орқали транзитни тўхтатилишига эътибор бериш мумкин. Хўш, бунинг сабаби ва оқибатлари қандай бўлади?\nГаз нархи пасайди\n16 майда узоқ муддатли транзит шартномаси якунланди. Шу билан бирга маълум бўлдики, "Газпром" учинчи чорак учун Европа янги қоидаларига (ким ошди савдолари) мувофиқ транзит ҳажмининг 80 фоизини захирага олди. Аммо 17 майдан 1 июлгача бўлган "ойна" бўш қолди, бу ерда алоҳида ким ошди савдолари ўтказилмоқда. Газпром улар учун жуда оз миқдордаги захираларни сақлаб қўйди ва 26 майда етказиб беришни бутунлай тўхтатди. Жуда арзон нархлар даврида Польша транзитидан озгина тежашга яхши имконият пайдо бўлди. Аммо, июн ойидаги ким ошди савдосида деярли барча ҳажм (94%) яна заҳирага олинди.\nШуниси эътиборга лойиқки, газ нархининг бир неча баравар пасайиши, нефт бозоридаги яқинда юзага келган вазиятдан фарқли ўлароқ, макроиқтисодий барқарорликка таҳдид солмади ва рубл (нефт нархининг ўртача ўсиши шароитида) ҳатто кучайди ҳам. Бу тушунарли ҳам. Анъанага кўра, мамлакатимиз асосий бюджет - ва валюта тушумларини газ секторидан эмас, балки нефт секторидан олади. Албатта, нефт ва газ даромадлари пасайган ҳозирги шароитда ҳар бир тийин, аниқроғи, бир цент ошиқчалиқ қилмайди, аммо бу вазият унчалик кескин эмас.\nАгар суюлтирилган табиий газ (СТГ) ҳақида гапирадиган бўлсак, СТГ экспорт қилишда ҳатто божи ҳам бўлмайди, "Ямал СПГ" лойиҳаси эса фойдали қазилмаларни қазиб олиш солиғидан (НДПИ) 12 йилга озод қилинган ва даромад солиғиам камайтирилган. Тармоқ газида (сотиш нархидан қатъий назар) 30% экспорт божи, шунингдек анча мураккаб формулада ҳисоблаб чиқарилган фойдали қазилмаларни қазиб олиш солиқлари мавжуд.\nАммо қувур газини экспорт қилувчиларига бироз осонроқ: жўмракни "буриб қўйиш" учун имкониятлар кўпроқ. СТГ ҳақида нима дейиш мумкин? Яқинда биз Қатарни АҚШга содиқ бўлган давлат сифатида, ўз навбатида, АҚШнинг СТГси экспортини ривожлантириш учун юқори нархларни оширишдан манфаатдор бўлиб, глобал газ бозорида ўзини янада эҳтиёткорлик билан тутишини муҳокама қилган эдик.\nТажовузкор Қатар ва эҳтиёткор АҚШ\nШунга қарамай, СТГ нинг бу йирик ишлаб чиқарувчиси ўзини жуда тажовузкор тутмоқда. Нега ундай бўлмоқда? Бу ерда қисқа ва узоқ муддатли жиҳатларни белгилаш керак.\nБиринчидан, бугунги кундаги вазият. АҚШнинг СТГ экспорти аллақачон энг юқори кўрсаткичларнинг 50 фоизигача пасайиб бўлди, аммо бу ҳам ҳали кўп. Нима учун? Жанр қонунларига кўра, у тўхташи керак эди. Ташқи бозорларда (Европа Иттифоқида) газ нархи АҚШ ичидаги нархдан анча паст ёки (Осиёда) жуда яқин. Бироқ, бу рўй бермаяпти ва завод эгалари (суюлтириш учун мажбурий тўловни тўлаб қўйгач) ҳаидорлар рад этган газни ўзлари ишлаб чиқармоқдалар. Нима учун? Бунинг сабабларидан бири шундаки, суюлтириш заводларига юкни камайтириш иқтисодий жиҳатдан самарасиз бўлиб, жараён самарадорлиги кескин пасайтириб юборади.\nАммо худди шу мантиқни (ишлаб турган заводларни максимал юкланиш билан ишлатишни қолдириш истаги) Қатарнинг ўзи ва бошқа ишлаб чиқарувчилар, шу жумладан Россиянинг СТГ заводларига нисбатан ҳам қўллаш мумкин. Айни пайтда Қатарда ҳам, Россияда ҳам вазият, қўринишидан яхшироқ. Ва гап нафақат суюлтирилишига мўлжалланган газнинг арзонрлигида. Заводлар иқтисодига қазиб олиш жараёнида қўшилиб чиқадиган конденсат (жуда қўпол қазишда - нефтнинг ўта енгил фракциялари) муҳим ҳисса қўшади. Конденсат қазиб олиш газ билан бир вақтда амалга оширилади, шунинг учун СТГ ишлаб чиқармасдан туриб, фойдали конденсатни қазиб олиб сотиб бўлмайди. Конденсат туфайли, операцион қиймати (яъни капитал қўйилмалар ва илгари кафолатланган тўловлар бундан мустасно), нисбатан пастроқ бўлиб, амалдаги нархларга деярли мос келиб қолади. АҚШ бу мантиққа амал қилмайди, у ерда заводларга "қуруқ" конденсатсиз газ етказиб берилади.\nНатижада, ҳатто Россия ҳам апрел ойида СТГ экспортини оширди (ўтган йилнинг апрелига нисбатан). Биринчи чоракда "Ямал СПГ"-нинг юкланиши умуман лойиҳавий қувватнинг 122 фоизини ташкил этди!\nСТГ ишлаб чиқариш харажатлари\nГазпром сотишда камроқ тажовузкор, аммо операцион харажатлар нуқтаи назаридан унинг экспорти нархи ҳам жуда паст. Қувурларнинг аксарияти Газпромнинг ўзинингназорати остида ёки "газни торт ёки тўла" тамойили асосида ишлайди. Жойлардаги ходимлар ҳам ҳар қандай ҳолатда ҳам маош олади. Газ тортувчи ускуналар учун ёқилғи ҳудди шу газнинг ўзидир. Натижада, ҳар минг кубометр учун нарх 50-55 долларга тушмагунча, рус зангори оловини сотиш фойдалидир (операцион харажатларни ҳисобга олиб).\nБундан ташқари, нархлар келажакда талаб ва таклиф балансига боғлиқ бўлган узоқ муддатли истиқбол ҳам муҳимдир. Янги ишлаб чиқаришлар қанчалик миқёсда қурилади?\nВа бу ерда Қатар ҳозирча тажовузкор сиёсатни намойиш қилмоқда: яқинда суюлтириш ҳажми 2025 йилга келиб ҳозирги 77 миллиондан 110 миллион тоннага ва 2027 йилга қадар 126 миллионгача етказиш режалари тасдиқланди. Бу ерда биз ерда қандайдир янгиликни кўраяпмиз деб бўлмайди. Ишлаб чиқаришни 77 миллиондан 126 миллион тоннагача етказиш режалари узоқ вақтдан бери маълум. Бу ерда гап ишнинг қачон бошланиши борасида кетмоқда. Ишлаб чиқаришни 2025 йилда бошлаш учун 2021 йилда қурилишни бошлаган маъқулроқ.\nҚандай бўлмасин, Қатарнинг қувватини ўз муддатида кенгайтирилиши (ва бу қўшимча 49 миллион тонна дегани) амалга оширилса, албатта нархларга таъсир ўтказади. Бундай ҳолда, АҚШ олдинги нарх модели доирасидаги СТГ янги лойиҳаларини камида маълум бир қисмини ишга тушира олмайди. Қайсидир маънода айтишимиз мумкинки, Қатар АҚШнинг аксга олиниб қурилиши мумкин бўлган суюлтириш заводларининг бир қисмини "тортиб олиши" мумкин.\nБу биз учун нимани англатади? Россия учун газ ва СТГнинг нархи қанча юқори бўлса, шунча яхши бўлиши тушунарли. Аммо ишлаб чиқаришни кенгайтириш тўғрисида қарор қабул қилиниши нуқтаи назаридан Россия бозори учун деярли ҳеч нарса ўзгармайди. Баъзи истиснолардан ташқари, Россиянинг суюлтирилган газни истиқболли лойиҳалари энг паст таннархлилар гуруҳига киради, бу эса қурилиш тўғрисида қарорни жаҳон бозорига нисбатан эътиборни камроқ қаратган ҳолда қабул қилиш имконини беради.\nТалаб кучайиши - истиқболи катта\nКўп нарса талабга боғлиқ бўлади, уни олдиндан таҳмин қилиш осон эмас. Дарвоқе, агар яқинда ("коронавирусгача") бўлиб ўтган, Tellurian СТГ заводини қуриш лойиҳаларидан бирининг тақдимотига эътибор берсак, 2025 йилга келиб бозордага 200 миллион тоннага тенг танқисликни кўришимиз мумкин. Тақдимотнинг мазмуни: қуриш, қуриш ва яна қуриш керак. Жавоб оддий - ушбу моделда суюлтирилган газга бўлган талабнинг йиллик ўсиши 9,3% (аввалги даврга нисбатан) даражасида прогноз қилинмоқда, ва бу жуда оптимистик кўринади. Шунга қарамай, айнан олдиндан башорат қилиб бўлмайдиган талаб, оҳир-оқибат келажакда нархларни белгилаб беради ва инвестицион қарорни қабул қилишда ким ҳақ ва ким ноҳақ бўлганлигини кўрсатади.\nВа албатта, янги СТГ лойиҳасида нархни белгилаш механизми бу ерда асосий омил бўлиб қолади. Америка лойиҳалар ҳам яшашга ҳақлидирлар - масалан, агар улар ўзларининг газларини АҚШдаги газнинг ички нархлари ва суюлтириш ҳизмати асосида ҳисобланадиган нархларда эмас, балки Европадами ёки Осиёда бўлишидан қатъий назар, биржа нархларида сотишлари кафолатланган бўлса. Аммо бундай арбитраж хатарларини ўз зиммасига олишга тайёрлар борми? Бошқа лойиҳалар учун узоқ муддатли шартномалар тузишда нарх белгилашни кузатиш ҳам жуда қизиқ бўлиб бормоқда: уларда спот ва нефтга боғлиқлиги бор узоқ муддатли шартномалар нисбати қандай бўлади ва СТГ нефт нархига боғлиқ қандай чегирма билан сотилади.


Senat.gov.uz / Ўзбекистон Республикаси Олий Мажлиси Қонунчилик палатаси ва Сенатининг қўшма мажлиси тўғрисида ахборот\n2010 йил 12 ноябрь\nТошкентда 12 ноябрь куни Ўзбекистон Республикаси Олий Мажлиси Қонунчилик палатаси ва Сенатининг қўшма мажлиси бўлиб ўтди.\nМажлислар залида Вазирлар Маҳкамаси аъзолари, республика ташкилотлари, Ўзбекистон Республикасида аккредитациядан ўтган дипломатик миссиялар ва халқаро ташкилотларнинг раҳбарлари, шунингдек, мамлакатимиз ва хорижий оммавий ахборот воситалари мухбирлари ҳозир бўлди.\nМажлисни Ўзбекистон Республикаси Олий Мажлиси Қонунчилик палатаси Спикери Д.Тошмуҳамедова бошқарди.\nДепутатлар ва сенаторлар мажлис котибиятини сайлади ва кун тартибини тасдиқлади.\nҚўшма мажлисда Ўзбекистон Республикаси Президенти Ислом Каримов «Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепцияси» мавзуида маъруза қилди.\nДавлатимиз раҳбари давлат аҳамиятига молик муҳим вазифаларни ҳал этишда давлат ҳокимияти тармоқларини, хусусан, парламентни янада ривожлантириш ва мустаҳкамлаш, сиёсий партияларнинг ролини ошириш, мамлакатимиз суд-ҳуқуқ тизимини, сайлов қонунчилигини такомиллаштириш, фуқаролик жамияти институтларини, оммавий ахборот воситаларини ривожлантириш, шунингдек, демократик ислоҳотларни янада чуқурлаштириш ва иқтисодиётни либераллаштиришга қаратилган бир қатор қонунчилик ташаббусларини илгари сурди.\nЎзбекистон Республикаси Олий Мажлиси Қонунчилик палатаси ва Сенати Ўзбекистон Республикаси Президентининг маърузаси бўйича қўшма қарор қабул қилди.\nОлий Мажлиснинг ҳар икки палатаси Кенгашларига Ўзбекистон Республикаси Олий Мажлиси Қонунчилик палатаси ва Сенатининг ялпи мажлисларида давлатимиз раҳбарининг маърузасида баён этилган асосий қоида ва хулосаларни муҳокама қилишни ташкил этиш вазифаси топширилди.


Мавсум ўртасидаги энг қиммат харид: “Рома”да Шомуродов ким билан ўйнайди - 04.08.2021, Sputnik Ўзбекистон\n“Рома” 19 ва 26 август кунлари янги мавсумдаги ўйинларини ўтказиши керак. Умид қиламизки, бунга қадар Италия клуби барча ҳужжатларни расмийлаштириб... 04.08.2021, Sputnik Ўзбекистон\nТОШКЕНТ, 4 авг — Sputnik. Дмитрий Матвеев. Ўзбекистон терма жамоаси футболчиси Элдор Шомуродов Италиянинг етакчи клубларидан бири “Рома” билан беш йиллик шартнома имзолади. Италия пойтахтидан бўлган жамоа ўзбекистонлик учун 17,5 миллион евро тўлади. Бунга қадар спортчи Серия А даги ўртача клуб саналган “Женоа” таркибида мавсумни яхши ўтказди. Sputnik Шомуродов клубда кимлар билан тўп суриши ва унинг муваффақиятини Апенниндаги биринчи ўзбекистонлик футболчи қандай баҳолашини ўрганди.“Рома”нинг мавсум ўртасидаги энг қиммат харидиШомуродов Рим клубининг жорий мавсум ўртасидаги энг қиммат хариди бўлди. Рўйхатда ундан кейин Англиянинг “Вулверхэмптон” клубидан 11,5 миллион еврога харид қилинган 33 ёшли португалиялик дарвозабон Руй Патрисиу жой олди.Учинчи поғонани бразилиялик ҳимоячи Рожер Ибанес эгаллаб турибди. У Рим клубига 2020 йил бошида ижара ҳуқуқи асосида ўтганди, бу мавсум ўртасида эса “Рома” уни “Аталанта”дан 9 миллион евро эвазига сотиб олди.Клубнинг энг қиммат харидлар рўйхатидаги 4-ўринни америкалик ҳимоячи Брайан Рейнолдс эгалллаб турибди. У учун MLS "Даллас”га 6,75 миллион тўлашган.Бироқ, трансферлар ойнаси ҳозирча ёпилмаган ва шунинг учун Рим клуби раҳбарияти Шомуродовдан қимматроқ бошқа бирор футболчини сотиб олиши ҳам мумкин. Аммо бундай бўлиши эҳтимоли кам. Гап шундаки, ҳозирда “Рома”нинг трансфер баланси манфий. Минус 43,5 миллион еврони ташкил этади, ҳатто ўзбекистонлик футболчини италияликлар бўлиб-бўлиб тўлаш шарти билан харид қилишди. Ҳозирча тўловнинг атиги 10 фоизини амал оширишган. Афтидан, улар Элдор учун пулларни “Женоа”га бир неча йил давомида тўлаб боришади.Машҳур фахрийлар ва ёш словенияликШомуродовга марказий ҳужумчи позицияда бўлишда 35 ёшли босниялик Эдин Жеко ва 22 ёшли словен Жан Целар рақиблик қилади. Ўзбекистонлик айнан улар билан асосий таркибдаги жой учун рақобат қилади.Шомуродовнинг яна бир юлдузли жамоадоши 32 ёшли Арманистон терма жамоаси сардори Генрих Мхитарян бўлади. У ўзбекистонлик футболчига голли узатмалар бериб туришига умид қилиб қоламиз.“Рома” Конференциялар лигасида ўйнайдиСерия А нинг ўтган мавсум якунларига кўра “Рома” еттинчи ўринни эгаллади ва эндиликда янги Европа турнири – Конференциялар лигасида ўйнайди. Бу янги мусобақани УЕФА клублари заиф ва Чемпионлар лигаси ва Европа лигаси финалига етиб боролмайдиган контитент мамлакатларида футболни ривожлантириш учун тузган.Мавсум якунида турнир жадвалида бешинчи-олтинчи ўринларни эгаллаган клублар Конференциялар лигасида иштирок этиши мумкин.“Рома” янги мусобақанинг плей-офф раундида курашга киришади. Жамоа ўйинларини 19 ва 26 август кунлари ўтказиши керак, рақиб ҳозирча аниқланмаган. Умид қиламизки, бунга қадар Италия клуби барча ҳужжатларни расмийлаштириб, Шомуродовнинг майдонга тушишига имкон беради. Бунда Шомуродов “Рома” шарафини Европа турнирида ҳимоя қилиш билан дебют қилади.Плей-оффда ғалаба эришилса, “Рома” Конференциялар лигасининг гуруҳ босқичига йўл олади. Бу босқичда 32 та Европа клублари ўзаро беллашади.Катталардан насиҳатSputnik Шомуродовнинг муваффақияти юзасидан фикр билдириши сўраб, Италиядаги биринчи ўзбекистонлик футболчи Илёс Зейтуллаевга мурожаат қилди.“Мен бир пайтлар интервьюда журналистлардан бирига (менимча, ҳатто сизга) айтгандимки, агар Элдор шу маромда давом этса, унга эртами-кеч “Лацио”, “Ювентус”, ёки “Рома” каби топ клублар эътибор қаратади. У ажойиб шоввоз. Унинг камтарлиги муваффақият гарови бўлди”, - дейди Зайтуллаев.Унинг қўшимча қилишича, Серия А мавсуми ва Элдор ўйинини италиялик шарҳловчилар билан муҳокама қилган. Ўшанда Шомуродов ўзини жуда яхши намоён қилгани ва жуда кучли ўйинчи экани аён бўлгани ойдинлашган. Шу боис Зейтуллав учун футболчининг “Рома”га ўтиши кутилмаган ҳолат бўлмаган.“Унинг мослашиши қанчалик қийин бўлади? Футболчиларнинг янги клубга мослашиши ҳамиша қийин. Лекин Элдор буни бир неча марта уддалади – аввалига Ўзбекистондан “Ростов”га кўчиб ўтди, сўнгра “Ростов”дан “Женоа”га ўтди. Ўйлайманки, унда муаммолар бўлмайди. У жуда камтар ва яхши инсонлиги, оилапарварлиги кўриниб турибди. Камтарлиги ортидан у шуҳратга эришди”, - дея қўшимча қилди Илёс.Италянчани яхши билмайди, лекин тез орада жуда яхши ўрганади“Рома”га ўтгани ҳақида эълон қилинган кейин Рим клуби матбуот хизмати Шомуродов берган биринчи интервьюни кўрсатди. Футболчи интервьюни рус тилида берган. Илёс Зейтуллаев Элдор тез орада чемпионатида қатнашаётган мамлакат тилини ўрганиб олади деб ҳисоблайди.“Ишончим комилки, у аллақачон италян тили ўрганмоқда. Мен Италияда бир ярим бўлганимдан кейин италянча гапира бошлаганман, жамоадошларим ва мураббий кўрсатмаларини ундан аввалроқ тушуна бошлаганман. Мен италянча китоблар ўқишни, фильмлар кўришни ёқтирардим. Қолаверса, ойим инглиз тили ўқитувчиси. У менга ўшанда янги тилни ўрганишда ёрдам берган”, - дея хулоса қилди Зейтуллаев.\n“Рома” 19 ва 26 август кунлари янги мавсумдаги ўйинларини ўтказиши керак. Умид қиламизки, бунга қадар Италия клуби барча ҳужжатларни расмийлаштириб, Шомуродовнинг майдонга тушишига имкон беради.\nТОШКЕНТ, 4 авг — Sputnik. Дмитрий Матвеев. Ўзбекистон терма жамоаси футболчиси Элдор Шомуродов Италиянинг етакчи клубларидан бири “Рома” билан беш йиллик шартнома имзолади. Италия пойтахтидан бўлган жамоа ўзбекистонлик учун 17,5 миллион евро тўлади. Бунга қадар спортчи Серия А даги ўртача клуб саналган “Женоа” таркибида мавсумни яхши ўтказди. Sputnik Шомуродов клубда кимлар билан тўп суриши ва унинг муваффақиятини Апенниндаги биринчи ўзбекистонлик футболчи қандай баҳолашини ўрганди.\n“Рома”нинг мавсум ўртасидаги энг қиммат хариди\nШомуродов Рим клубининг жорий мавсум ўртасидаги энг қиммат хариди бўлди. Рўйхатда ундан кейин Англиянинг “Вулверхэмптон” клубидан 11,5 миллион еврога харид қилинган 33 ёшли португалиялик дарвозабон Руй Патрисиу жой олди.\nУчинчи поғонани бразилиялик ҳимоячи Рожер Ибанес эгаллаб турибди. У Рим клубига 2020 йил бошида ижара ҳуқуқи асосида ўтганди, бу мавсум ўртасида эса “Рома” уни “Аталанта”дан 9 миллион евро эвазига сотиб олди.\nКлубнинг энг қиммат харидлар рўйхатидаги 4-ўринни америкалик ҳимоячи Брайан Рейнолдс эгалллаб турибди. У учун MLS "Даллас”га 6,75 миллион тўлашган.\nБироқ, трансферлар ойнаси ҳозирча ёпилмаган ва шунинг учун Рим клуби раҳбарияти Шомуродовдан қимматроқ бошқа бирор футболчини сотиб олиши ҳам мумкин. Аммо бундай бўлиши эҳтимоли кам. Гап шундаки, ҳозирда “Рома”нинг трансфер баланси манфий. Минус 43,5 миллион еврони ташкил этади, ҳатто ўзбекистонлик футболчини италияликлар бўлиб-бўлиб тўлаш шарти билан харид қилишди. Ҳозирча тўловнинг атиги 10 фоизини амал оширишган. Афтидан, улар Элдор учун пулларни “Женоа”га бир неча йил давомида тўлаб боришади.\nМашҳур фахрийлар ва ёш словениялик\nШомуродовга марказий ҳужумчи позицияда бўлишда 35 ёшли босниялик Эдин Жеко ва 22 ёшли словен Жан Целар рақиблик қилади. Ўзбекистонлик айнан улар билан асосий таркибдаги жой учун рақобат қилади.\nШомуродовнинг яна бир юлдузли жамоадоши 32 ёшли Арманистон терма жамоаси сардори Генрих Мхитарян бўлади. У ўзбекистонлик футболчига голли узатмалар бериб туришига умид қилиб қоламиз.\n“Рома” Конференциялар лигасида ўйнайди\nСерия А нинг ўтган мавсум якунларига кўра “Рома” еттинчи ўринни эгаллади ва эндиликда янги Европа турнири – Конференциялар лигасида ўйнайди. Бу янги мусобақани УЕФА клублари заиф ва Чемпионлар лигаси ва Европа лигаси финалига етиб боролмайдиган контитент мамлакатларида футболни ривожлантириш учун тузган.\nМавсум якунида турнир жадвалида бешинчи-олтинчи ўринларни эгаллаган клублар Конференциялар лигасида иштирок этиши мумкин.\n“Рома” янги мусобақанинг плей-офф раундида курашга киришади. Жамоа ўйинларини 19 ва 26 август кунлари ўтказиши керак, рақиб ҳозирча аниқланмаган. Умид қиламизки, бунга қадар Италия клуби барча ҳужжатларни расмийлаштириб, Шомуродовнинг майдонга тушишига имкон беради. Бунда Шомуродов “Рома” шарафини Европа турнирида ҳимоя қилиш билан дебют қилади.\nПлей-оффда ғалаба эришилса, “Рома” Конференциялар лигасининг гуруҳ босқичига йўл олади. Бу босқичда 32 та Европа клублари ўзаро беллашади.\nSputnik Шомуродовнинг муваффақияти юзасидан фикр билдириши сўраб, Италиядаги биринчи ўзбекистонлик футболчи Илёс Зейтуллаевга мурожаат қилди.\n“Мен бир пайтлар интервьюда журналистлардан бирига (менимча, ҳатто сизга) айтгандимки, агар Элдор шу маромда давом этса, унга эртами-кеч “Лацио”, “Ювентус”, ёки “Рома” каби топ клублар эътибор қаратади. У ажойиб шоввоз. Унинг камтарлиги муваффақият гарови бўлди”, - дейди Зайтуллаев.\nУнинг қўшимча қилишича, Серия А мавсуми ва Элдор ўйинини италиялик шарҳловчилар билан муҳокама қилган. Ўшанда Шомуродов ўзини жуда яхши намоён қилгани ва жуда кучли ўйинчи экани аён бўлгани ойдинлашган. Шу боис Зейтуллав учун футболчининг “Рома”га ўтиши кутилмаган ҳолат бўлмаган.\n“Унинг мослашиши қанчалик қийин бўлади? Футболчиларнинг янги клубга мослашиши ҳамиша қийин. Лекин Элдор буни бир неча марта уддалади – аввалига Ўзбекистондан “Ростов”га кўчиб ўтди, сўнгра “Ростов”дан “Женоа”га ўтди. Ўйлайманки, унда муаммолар бўлмайди. У жуда камтар ва яхши инсонлиги, оилапарварлиги кўриниб турибди. Камтарлиги ортидан у шуҳратга эришди”, - дея қўшимча қилди Илёс.\nЭлдор Шомуродов: баъзан тортинчоқлигим панд беради\n29 Октябр 2019, 16:07\nИталянчани яхши билмайди, лекин тез орада жуда яхши ўрганади\n“Рома”га ўтгани ҳақида эълон қилинган кейин Рим клуби матбуот хизмати Шомуродов берган биринчи интервьюни кўрсатди. Футболчи интервьюни рус тилида берган. Илёс Зейтуллаев Элдор тез орада чемпионатида қатнашаётган мамлакат тилини ўрганиб олади деб ҳисоблайди.\n“Ишончим комилки, у аллақачон италян тили ўрганмоқда. Мен Италияда бир ярим бўлганимдан кейин италянча гапира бошлаганман, жамоадошларим ва мураббий кўрсатмаларини ундан аввалроқ тушуна бошлаганман. Мен италянча китоблар ўқишни, фильмлар кўришни ёқтирардим. Қолаверса, ойим инглиз тили ўқитувчиси. У менга ўшанда янги тилни ўрганишда ёрдам берган”, - дея хулоса қилди Зейтуллаев.


“Аралашманг”: Трамп барчани кулдирди – видео - 28.06.2019, Sputnik Ўзбекистон\nВладимир Путин ва Дональд Трамп G20 саммити доирасида учрашишди. Учрашув давомида Трамп Путинга юзланиб, “муҳим” бир нарсани илтимос қилди. 28.06.2019, Sputnik Ўзбекистон\n18:18 28.06.2019 (янгиланди: 18:24 28.06.2019)\nВладимир Путин ва Дональд Трамп G20 саммити доирасида учрашишди. Учрашув давомида Трамп Путинга юзланиб, “муҳим” бир нарсани илтимос қилди.\nРоссия президенти Владимир Путин ва АҚШ президенти Дональд Трампнинг Осака шаҳрида (Япония) бўлиб ўтаётган G20 саммити доирасида ўтказилган учрашуви якунланди.\nМузокаралар бошланишидан аввал журналистлар Америка етакчисидан Путиндан АҚШда 2020 йилда бўлиб ўтадиган сайловларга аралашмасликка чақиришини сўрашган. Трамп уларнинг илтимосини бажарган.\n“Албатта, айтаман. Илтимос, сайловларга аралашманг. Сайловларга аралашманг”, - дея табассум билан мурожаат қилган Трамп.\nУнинг бу сўзларидан сўнг барча жилмайиб қўйган.


Россия ФВВ раҳбари Евгений Зиничев ўқув машғулот пайтида фожиали тарзда ҳалок бўлди - 08.09.2021, Sputnik Ўзбекистон\nРФ фавқулодда вазиятлар вазири Евгений Зиничев ўқув машғулотда одамни қутқариш вақтида фожиали тарзда ҳалок бўлди. 08.09.2021, Sputnik Ўзбекистон\nТОШКЕНТ, 8 сен — Sputnik. РФ фавқулодда вазиятлар вазири Евгений Зиничев ўқув машғулотда одамни қутқариш вақтида фожиали тарзда ҳалок бўлди. Евгений Зиничев билан бирга оператор ҳам ҳалок бўлди. RT бош муҳаррири Маргарита Симонян ёзишича, оператор сирпаниб, жарликдан тушиб кетди, Зиничев эса унинг орқасидан сувга сакради, аммо у тош устига йиқилиб, ҳалок бўлди.Зиничев 1966 йил 18 августда Ленинградда туғилган. Санкт-Петербург бизнес ва ҳуқуқ институтининг иқтисодиёт факултети ва молия ва кредит факультетини тамомлаган. 2013 йилда у Россия Федерацияси Қуролли Кучлари Бош штаби Ҳарбий академиясида профессионал қайта тайёргарликдан ўтди.1984-1986 йилларда СССР Қуролли Кучларида Шимолий флотда хизмат қилган. 1987-2015 йилларда давлат хавфсизлик органларида ишлаган.\nроссия, фавқулодда вазиятлар вазирлиги (фвв)\n15:00 08.09.2021 (янгиланди: 15:39 08.09.2021)\n© Sputnik / Алексей Никольский / Фотобанкка ўтишЕвгений Зиничев\nРФ фавқулодда вазиятлар вазири Евгений Зиничев ўқув машғулотда одамни қутқариш вақтида фожиали тарзда ҳалок бўлди.\nТОШКЕНТ, 8 сен — Sputnik. РФ фавқулодда вазиятлар вазири Евгений Зиничев ўқув машғулотда одамни қутқариш вақтида фожиали тарзда ҳалок бўлди.\nЕвгений Зиничев билан бирга оператор ҳам ҳалок бўлди. RT бош муҳаррири Маргарита Симонян ёзишича, оператор сирпаниб, жарликдан тушиб кетди, Зиничев эса унинг орқасидан сувга сакради, аммо у тош устига йиқилиб, ҳалок бўлди.\n"Россия Фавқулодда вазиятлар вазирлиги Евгений Зиничев Арктика зонасини фавқулодда вазиятлардан ҳимоя қилиш бўйича идоралараро машғулотларга қатнашганида, хизмат вазифасини бажариш чоғида фожиали тарзда вафот этганини чуқур қайғу билан маълум қилади", - дейилган ФВВ хабарида.\nЗиничев 1966 йил 18 августда Ленинградда туғилган. Санкт-Петербург бизнес ва ҳуқуқ институтининг иқтисодиёт факултети ва молия ва кредит факультетини тамомлаган. 2013 йилда у Россия Федерацияси Қуролли Кучлари Бош штаби Ҳарбий академиясида профессионал қайта тайёргарликдан ўтди.\n1984-1986 йилларда СССР Қуролли Кучларида Шимолий флотда хизмат қилган. 1987-2015 йилларда давлат хавфсизлик органларида ишлаган.


Навоийнинг машҳур “Хамса”си тожик тилига таржима қилинади\nНавоий ижодининг дурдонаси “Хамса” достони тожик тилига таржима қилинади. Тожикистонда сақланаётган Навоийнинг қўлёзма асарлари нусхалари эса Ўзбекистонга олиб келинади. Алишер Навоий номидаги Халқаро жамоат фонди ижрочи директори Олимжон Давлатов Sputnik Ўзбекистон мухбирига маълум қилишича, Навоийнинг ижодий мероси Ўзбекистон ва Тожикистон…\nPosted on May 12, 2022 Diyor24\n«Ўткан кунлар» саёз асарми? Роман хусусида айрим мулоҳазалар\nИжтимоий тармоқларда ўзбек романчилиги асосчиси Абдулла Қодирийнинг «Ўткан кунлар»и хусусидаги фикрлар эътиборимни тортди. Эмишки, асар саёз эмиш, севги-муҳаббат қиссаси, ўзбек адабиётида ўрни йўқмиш… Савия ўзгаряптими, ёки эстетик дид, билмайман, лекин қатъий ишонганимиз – насрнинг талаблари ҳар замон ва макон учун…\nPosted on Mart 16, 2022 Diyor24\n“Йўлбарс наъраси”. Менгзиё Сафаров хотирасига шеър\nМенгзиё Сафаров ва Пайғамбар орол – Термиз яқинидаги Зул Кифл алайҳиссаломнинг мақбараси жойлашган орол-қўриқхона. Ўтган асрнинг 70 йилларида бу оролда ёзувчи Менгзиё Сафаров 20 йил давомида фаолият юритиб, Пайғамбар орол ҳақида асар ёзган. Менгзиё Сафаров яратган асарлар кишиларнинг қалбини ҳаётсеварлик…\nPosted on Noyabr 19, 2020 Diyor24\nАДАБИЁТ ДУНЁ ЖАМИЯТ ИЛМ-ФАН ҚИЗИҚАРЛИ МАДАНИЯТ МУЛОҲАЗА ЎЗБЕКИСТОН\nТИЛНИНГ ОФАТИ – НУТҚНИНГ НОМАЪҚУЛЛИГИДА\n21 октябрь санаси, шубҳасиз, мамлакатимиз тарихидаги энг қутлуғ саналардан бири. Бу кунда Ўзбекистон Республикасининг «Давлат тили ҳақида»ги қонуни қабул қилиниб, тилларни ўрислаштириш сиёсати юритилган совет даврида халқимизнинг ўзига хос жасорати тимсолига айланган эди. Тил инсониятнинг мулоқот воситаси. У асосан одамларнинг…\nPosted on Oktabr 19, 2020 Diyor24\nАДАБИЁТ МАДАНИЯТ Фойдали\nЎзликни англаш изтироби…\nУсмон Азим ўзбек шеъриятига ўтган асрнинг 70-йилларида кириб келди. Университет таҳсили. Ҳарбий хизмат. Солдатдан келган мактублар. Шуҳрат домланинг “Оқ фотиҳа”си, ниҳоят “Инсонни тушуниш”. Талабалар, шеър мухлислари орасида катта шов-шувларга сабаб бўлган – “Инсонни тушуниш”дан – “Сайланма”гача, “Куз”дан – “Соғинч”гача –“Юрак”дан…\nPosted on Sentabr 21, 2020 Diyor24\nАДАБИЁТ ИЛМ-ФАН МАДАНИЯТ ЎЗБЕКИСТОН\n«Энг улуғ, энг азиз» анъанавий кўрик-танловининг Сурхондарё вилояти босқичи ғолиблари тақдирланди\nЎзбекистон Республикаси Президентининг 2020 йил 27 июлдаги “Ўзбекистон Республикаси давлат мустақиллигининг йигирма тўққиз йиллик байрамига тайёргарлик кўриш ва уни ўтказиш тўғрисида” ПҚ-4789-сонли қарорига асосан вилоят ҳокимлигининг 24.08.2020 йил 06-06/577-сонли баёни ҳамда АОКА вилоят ҳудудий бошқармасининг 01-17/151-сонли хати билан вилоятдаги босма…\nPosted on Sentabr 5, 2020 Diyor24\nМенинг отам дунёдаги энг зўр ота\n“Менинг отам дунёдаги энг зўр ота, бундай ота ҳақида фақатгина орзу қилиш мумкин. Ойим учун ажойиб севимли ёр, мен учун эса у ғамхўр ота, у менинг бирорта ҳам адабий кечаларимни ўтказиб юбормаган, бундан ташқари у уй ишларида ҳам ажойиб ёрдамчи”….\nPosted on Iyul 14, 2020 Diyor24\nМен тақдир тақозоси билан, бирор бир институт ёки университетда ўқиш бахтидан мосуво қолдим. Ёшлигим, қайсидир дўкондорнинг юмушини қилишу, кимнингдир хизматини бажариб, иш берувчиларнинг дўқ-пўписаларидан эзилиш билан ўтди. Ўттиз ёшларимда, оғир меҳнатдан чарчаб, пасткаш иш берувчилар азобларидан эзилиб, узун тунлари Осмонга…\nPosted on Iyul 13, 2020 Diyor24\nТаққослашни жуда яхши кўраман. Айнан бир предметни бошқасига эмас, шу предметнинг кечаги ва бугунги ҳолатини. Сўз ва унга бўлган муносабатда ҳам шундай. Айнан Адабиётда. Мен, Биз бугун қандай аҳволдамиз? Ва роса ярим аср аввалги «узангидошлар» аҳволи қандай эди? Бугун Адабиёт…\nPosted on Iyul 6, 2020 Diyor24\n«Оролдаги одамлар» туркумидан Оролдаги дўстим, сенинг исмингни ҳам билмай сен билан хайрлашмоқдаман. Бу чалкаш йўлларда қайтиб учрашамизми, йўқми, билмайман. Дуч келган тақдирда ҳам бошқа дўстлар сингари бир-биримизга айтадиган сиримиз бўладими, йўқми, буни ҳам билмайман. Мени дўст деб қабул қилдингми ёки…\nPosted on Iyun 26, 2020 Diyor24


Лос-Анжелесда 22 февраль куни 87-“Оскар” тақдимоти маросими бўлиб ўтади - Zamin.uz\n16:04 / 22.02.2015\nАҚШнинг Лос-Анжелес шаҳрида 22 февраль куни анъанавий тарзда АҚШ Кинематография санъати академияси томонидан уюштириладиган “Оскар” мукофоти тақдимот маросими 87-марта ўтказилади, дея хабар бермоқда “ТАСС”.\nМутахассисларнинг таъкидлашларича, жорий йилда мукофотга қўйилган фильмларнинг савияси анча баланд, бироқ улар орасида ҳақиқий кинематографик дурдона асарлар йўқ.\n“Оскар”да асосан инглиз тилида олинган тижорий фильмларга катта устунлик берилишини унутмаслик керак”, – дейди голливудлик мустақил танқидчи Сэм Бейкер.\n2014 йилда “Йилнинг энг яхши фильми” мукофоти учун дастлаб 520 фильми номзоди кўрсатилган эди. Улардан 8таси якуний даъвогарлар рўйхатига киритилган.\nМутахассисларнинг фикрича, бу мукофотни қўлга киритишда фаворитлар орасида 1-ўринга мексикалик режиссёр Алехандро Гонсалес Иньярритунинг “Бёрдмэн”, 2-ўринга Ричард Линклейтернинг “Ўсмирлик”, 3-ўринга америкалик режиссёр Уэс Андерсоннинг “Гранд Будапешт” меҳмонхонаси” ва машҳур актёр ва режиссёр Клинт Иствуднинг “Снайпер” фильмлари қўйилган.\nШунингдек, бу йўналишдаги мукофотга номзодлар орасида “Стивен Хокинг коиноти”, “Сельма”, “Савдойилик” фильмлари ҳам бор.\nАлехандро Гонсалес Иньярриту ва Ричард Линклейтер “Энг яхши режиссёр” йўналишида мукофотни қўлга киритишга асосий даъвогарлардан ҳисобланмоқда.\n“Энг яхши актриса” йўналишида мукофотни олишда “Ҳамон ўша Элис” фильмида бош ролни ижро этган актриса Жулиана Мур, “Энг яхши актёр” йўналишида мукофотни олишда “Имитация ўйнаш” фильмида бош ролни ижро этган британиялик актёр Бенедикт Камбербэтч ва “Бёрдмэн” фильмида бош ролни ижро этган америкалик актёр Майкл Китон асосий даъвогарлардан ҳисобланмоқдалар.\nМаълумот учун, мукофотлар АҚШ Кинематография санъати академиясининг 6292 аъзоси орасида овоз бериш натижаларига кўра тақдим қилинади. Овозлар ҳисоби яширин тарзда олиб борилади, лауретларнинг номларидан олинган маълумотларни қайта ишлаш ҳуқуқи берилган PricewaterhouseCoopers аудитор компаниясининг фақатгина иккита ходимигагина хабардор бўладилар. Айнан шу ходимлар тақдирлаш маросимида саҳнага натижалар ёзилган конвертни олиб чиқадилар.\nТақдирлаш маросими 2002 йилдан бери Dolby театрида ўтказилиб келинмоқда. Маросим маҳаллий вақт билан 17:30 да (Тошкент вақти билан 23 февраль соат 06:30да) бошланади.\nМаросимда америкалик актёр Нил Патрик Харрис бошловчилик қилади.\nЯнгиликлар » Маданият » Лос-Анжелесда 22 февраль куни 87-“Оскар” тақдимоти маросими бўлиб ўтади


28 май 2022, Тошкент вақти: 07:02\nОзодликка мурожаат қилган “Ўзбекистон темир йўллари”, UzAuto Motors ва “Ўзбекнефтгаз" каби йирик монополист корхоналар, шунингдек, ИИБ, Бандликка кўмаклашиш марказлари каби идораларнинг ишчи-ходимлари ойлик иш ҳақлари вақтида берилмаётгани ва мукофот пулларидан маҳрум қилинганидан шикоят қилишмоқда.\nЎзбекистон Бандлик ва меҳнат муносабатлари вазирлиги масъули мурожаатлар юзасидан ўрганиш олиб бориб, натижаси маълум қилинишини билдирди.\nАндижондаги Бандликка кўмаклашиш марказининг жамоатчи ишчилари номидан Озодликка бўлган мурожаатда ҳам бир неча ойдан буён ойлик берилмаётгани айтилган:\n“Бандликка кўмаклашиш марказининг андижонлик жамоатчи ишчиларимиз. Маош олишимизда муаммо бўляпти. Ҳатто Ҳайит байрамига ҳам ойлик берилмади. Миллий анъаналаримизга кўра, ҳайитда қўшниларга ош тарқатилади. Биз ҳатто ошни ҳам қарзга олиб тарқатдик. Маъсул АБКМ раҳбарлари ўрнимизга ўзларини қўйиб кўришса бўларди”.\nҚашқадарё вилояти Косон туманидаги мактаблардан бирининг ўқитувчиси эса таътил пули тўлиқ берилмаганидан шикоят қилган:\n“Ҳар ой маошимиз кечикади. Бош хисобчига телефон қилсак, “республика бўйича пул муаммо”, дейди. Июль ойига меҳнат таътилига чиқдик. Таътил пули тўлиқ ташлаб берилиши керак эди. Лекин фақат 30 фоиз аванс беришди”.\n“Ҳайитга премия беришмади”\n“Ўзбекнефтгаз"га карашли "Андижон Нефт база" МЧЖ ходимлари номидан келган мактубда ҳам мукофот пули берилмагани ёзилган:\n“Ойлик маош оз, шунга қарамай бу сафар ҳам байрамлик премия пули берилмаяпти. Ўтган сафар шикоят қилганимиздан сўнг тушириб беришганди. Зора шикоятимизни катталар эшитиб, бу сафар ҳам ижобий ҳал қилишса”.\nUzAuto Motors ва “Ўзбекнефтгаз"нинг Озодлик 22 июль куни боғланган мулозимлари ишчиларга Ҳайит учун мукофот пули берилмаганини тасдиқлашди, бироқ сабабини очиқлашмади.\nЎзбекистоннинг автомобил саноати монополисти - UzAuto Motors ширкатининг Асакадаги заводи ишчилари Қурбон ҳайитига мукофот пули берилмаслиги қайд қилинган Телеграм ёзишмаси нусхасини Озодликка тақдим қилишди.\nУнда мукофот пули берилмагани корхонанинг молиявий аҳволи билан боғлиқлиги айтилган:\n“Бу сафарги Қурбон Ҳайити байрамига мукофот пули берилмайди. Сабаби ҳозирги отпуска ва қўшимча даволаниш учун 100 фоизлик пуллар ҳисобига жамғармадаги пуллар етишмаяпти. Ундан ташқари корхонамиздаги қурилиш монтаж ишларига ҳамда янги лойиҳа ишларига катта миқдордаги пул ўтказилди. Бу нарсани ҳар бир раҳбар ўз қўл остидаги ходимларига тўғри тушунтиришлари керак. Корхонанинг ҳозирги молиявий аҳволини ҳамма бирдек тўғри қабул қилсин”.\n“Ўзбекистон темир йўллари” ва Фарғона вилоятидаги ИИБнинг Озодлик боғланган ходимлари Ҳайит муносабати билан масъул шахслар дам олишда экани, байрамдан сўнг ойлик билан боғлиқ саволларимизга жавоб беришлари мумкинлигини айтишди.\nЮқоридаги бошқа шикоятчилар ишлайдиган ташкилотлар билан боғланиш имкони бўлмади.\nОзодлик Ўзбекистон Бандлик ва меҳнат муносабатлари вазирлиги масъули билан боғланиб, юқоридаги шикоятлар борасида изоҳ сўради.\nМасъул “Вазирлик Озодликка бўлган ушбу мурожаатлар юзасидан ўрганиш олиб боради ва натижаси ҳақида кейинчалик маълум қилади. Чунки бу мурожаатларни инспекция текшириши лозим”, деди.\nАйни пайтда вазирлик масъули ишчи-ходимлардан иложи борича аноним мурожаат қилмасликни, боиси аксар ҳолларда аноним шикоятлар ўрганилмаслигини эслатди.\nНорози ғилдираклар. Сирдарёлик ишчилар “бетонка”да велонамойиш уюштирди\nЎзбекнинг ойлигига қанча ош беради?


АПЛ. "Манчестер Юнайтед" сўнгги сонияларда киритилган гол эвазига ғалаба қозонди - Darakchi\nСПОРТ 22.01.2022, 22:57\nАнглия Премьер-лигаси 23-тури доирасидаги бир қатор учрашувлар якунланди.\nЖумладан, "Манчестер Юнайтед" ўз майдонида "Вест Ҳэм"ни қабул қилди. Учрашувнинг 90+3-дақиқасида Маркус Рэшфорднинг голи мезбонларга ғалаба тақдим қилди.\nШу тариқа, "Манчестер Юнайтед" ўз очколари сонини 38 очкога етказиб олди ва 4-ўринга кўтарилиб олди.\nМанчестер Юнайтед – Вест Ҳэм 1:0\nАПЛ. Марказий ўйинда "Челси" ўз майдонида "Тоттенҳэм"дан устун келди\nАнглия Премьер-лигаси 23-турининг марказий учрашуви Лондон шаҳрида ўтказилди. Унда "Челси" клуби "Тоттенҳэм"ни қабул қилди. Қизиқарли кечган ўйинда 2:0 ҳисобида "Челси" клуби ғалаба қозониб, ўз очколари сонини...\nАПЛ. "Ливерпуль" меҳмонда ғалаба қозонди, "Арсенал" эса очко йўқотди\nАнглия Премьер-лигаси 23-тури доирасидаги бир қатор учрашувлар якунига етди. "Ливерпуль" клуби меҳмонда "Кристал Пэлас"га қарши майдонга тушди ва 3:1 ҳисобида ғалаба қозонди. "Қизиллар" сафида ван Дейк,...\nАнглия чемпионати 24-тури доирасидан ўрин олган "Брайтон" ва "Челси" учрашуви ўз якунига етди. "Фалмер" ўйингоҳида кечган баҳс 1:1 ҳисобида якунланди. Учрашувда дастлаб "Челси" футболчилари ҳисобни очган...


WT: Путин муҳожирлар инқирозига нуқта қўйиши мумкин\n19:12 / 16.10.2015\nРоссия президент Владимир Путин Суриядаги оммавий муҳожирлик инқирозига нуқта қўйган инсон сифатида тарихда муҳрланиши мумкин, деб ҳисобламоқда The Washington Times нашри.\nМақола муаллифининг ёзишича, Путин Суриядаги ҳарбий ҳаракатларни бошлаб, АҚШнинг ҳозирги президенти Барака Обама Яқин Шарқда уддасидан чиқа олмаган ишни уддаламоқда.\nҚачонки суриялик қочоқлар Европа томон ҳаракат қилганда Путин Ғарб тарафида турди. Муҳожирларга ёрдам кўрсатиш мазмунига эга барча дастурларга қўшилди. Путин Ғарбни ҳудудда тартибсизлик келтириб чиқаришда айблади ва муҳожирлар инқирозини сафсата, деб ҳисоблади.\nРоссия ва Сурия ўртасидаги 1,5 минг км. ли масофага қарамай, Россия “бир ҳовучгина бўлсада” қочоқларни ўз бағрига олди, деб ёзади нашр колумнисти. Унинг фикрича, икки чечен урушидан сўнг, Россия бошқа мамлакатлардан келган мусулмонларни қабул қилишдан қўрқади.\nВладимир Путин ўзига хос совуққонлик билан муҳожирлар инқоризага назар солмоқда. Фақат угина Суриядаги қон тўкилишларининг олдини олишга қарши чиқадиган ягона инсондир, деб ҳисобламоқда мақола муаллифи.


Муқаддас Каломни ўрганиш. — Dilkashradio.com\nМуқаддас Каломни ўрганиш.\nАссалому алайкум қадрдонлар. Мен Худо сўзини яхши кўраман. Унинг сўзини ўқишни, ўрганишни ва ундан янги нарсалар олишни ёқтираман. Мен хар йили Худо каломидан кўпроқ ўрганяпман. Ибодат қилиш, улуғлаш, Масихдаги опа-сингиллар билан муносабатлар ёки дунёдаги бирор бир нарсани Худо каломини ўрганишга тенглаштиролмайман. Хар куни Худонинг сўзини эшитиш қийин пайтларда хам хурсандчиликда хам менга далда беради. Ўзининг Каломи орқали бизни янги дўстлар билан «таништириш”, Унинг бизга гапириш усулларидан бири. Бу дўстлар ўтмишда Худовандга эргашган, Унга хизмат қилган аёллардир. Худованд Муқаддас Каломга киритган хикоялари орқали бизни Муқаддас Рух билан рухлантиради.\nМенинг сизларга бу хақида айтишимдан мақсад хам ана шу. Сизларни уларнинг хикоялари билан таништириш ва уларнинг хаётлари орқали далда олишингизга ёрдам бериш. Шунда сиз хам ўрганганларингизни атрофингиздаги бошқа аёлларга ўргатасиз. Мен жуда кўп имонли кишилар билан сухбатлашганман. Ўша кишиларнинг сухбатларидан маза қилганман. Улар гапираётганда янги нарсаларни ўрганганганман. Тўғрисини айтадиган бўлсам, кейинчалик ўша ўрганганларимни унутиб қўйганман. Бир куни биттаси менга янги бир нарса ўргатди. Бу шунчалик оддий ва Амалий бўлганидан бир умр эсда қолади. Бунинг учун ёзиш хам шарт эмас. Бугун эса сизлар билан Муқаддас Каломдан ўрганганларимизни эслаб қолишнинг энг оддий усулини бўлишмоқчиман. Бу усул «ўн бармоқ” ли усул дейилади. Одатда биз ўнта бармоқ деганимизда, бешта ўнгдаги, бешта чап қўлдаги бармоқларни ўйлаймиз. Аммо биз сизлар билан бармоқларни уч қисмга бўламиз. Биринчиси, чап қўлингиздаги учта охирги бармоқ – бир, икки, уч. Бу бармоқларни Муқаддас Каломдаги аёллар хақида ўрганганимизда учта муносабатни эслаб қолиш учун ишлатишимиз керак. Аниқроғи ўқишдаги учта қоидани эслашда ишлатамиз. Иккинчидан, иккала қўлингизда хам бош бармоқ ва кўрсаткич бармоқлар бор. Хаммаси бўлиб – тўртта бармоқ. Кўрсаткич бармоқлар юқорига қаратилиб, иккита бош бармоқларнинг учлари бирлаштирилади. Бирлаштирилганда қути ёки челак шаклига хосил бўлади. Хўш қути ёки челакка ўхшадими? Бу бармоқлар бизга Худо ўргатмоқчи бўлган нарсаларни тушунишга ва эслашга ёрдам беради. Булар билан Каломдаги аёллар хақидаги хикояларга берадиган тўртта саволни эслашимиз осон бўлади. Саволлар ва уларнинг жавоблари Худованд бизга кўрсатган хамма жойларда пайдо бўладиган челакдай бўлади. Ва нихоят бизда ўнг қўлимизда охирги учта бармоқ қолди. Булар ўқиган хикоямизга уч хил йўл билан муносабатда бўлишимизни билдиради. Бу уч хил йўл билан биз “Худо каломини тингловчилари эмас бажарувчилари” бўламиз.\nМуқаддас Китобдан битта хикояни танланг. Масалан Эски Ахддаги Ханна хикоясини. Уни диққат билан ўқинг. Бироқ хикояни ўқишингиздан олдин сизга амал қилишингиз керак бўлган учта қоидани айтиб ўтишим керак.\n1)ХАр доим Каломни ўқиётганингизда юрагингиз Муқаддас Рухга очиқ бўлсин. Биз очиб ўқиётганимиз Худонинг Каломи! Шунинг учун, хикояни ўқишдан олдин ибодат қилинг Худодан Унинг каломига тўғри қарашни ва У бизга ўргатмоқчи бўлган нарсаларни тушунишингизга ёрдам беришини сўранг.\n2)Биринчи қоида сизга янгилик бўлмаган бўлса керак. Менимча иккинчи қоида хам сизга таниш. Хикоянинг ёзилиш сабабини хам топишга харакат қилинг. Нима учун Худонинг Рухи билан бошқарилган ёзувчи бу аёл хақидаги хикояни Каломга киритди? Бу саволга жавоб топишда сиз ўқиётганингиз қандай адабиёт эканини аниқлашингиз керак бўлади. Бу тарихий хақиқатларми, шеъриятми, ёки таълимотми? Китобдаги умумий мавзулар ва фикрлар бизга нима учун бу аёл хақидаги хикоя Муқаддас Каломга қўйилганини тушунтириб беради. У хикоя мураккаб бўлмаслиги ва бошқа материаллардан фойдаланилмаслиги керак. Азизлар Муқаддас Каломдан ўрганишнинг оддий усулини кейинги сухбатимизда давом эттирамиз. Кейинги сухбатимизда биргаликда Ханна хикоясини кўриб чиқамиз. Бу сиз учун хам мен учун хам қизиқарли бўлади деган умиддаман. Сизлар билан хар доимгидай Лола бўлди.\nЭрни ҳурмат қилиш йўллари


General Electric Baker Hughes билан нефтгаз бизнесини бирлаштиришга келишиб олди\n19:30 / 31.10.2016\nАмериканинг икки компанияси General Electric (GE) ва Baker Hughes компаниялари нефтгаз бинесии бирлаштиришга келишиб олди, деб хабар қилмоқда GE ўз сайтида.\n«Янги» Baker Hughes нефтгаз соҳасидаги технологиялар ва хизмат кўрсатиш йўналишида етакчи бўлади. У 120дан ортиқ мамлакатда фаолият юритиши баробарида 32 млрд долларлик қўшма тушумга эга бўлади», — дейилади хабарда.\nКелишув шартларига кўра, Baker Hughes акциядорлари шартнома имзолангач, ҳар бир акция учун 17,5 доллардан махсус бир марталик дивиденд олишади. Қайд этилишича, янги компаниянинг 62,5 фоизи GE корпорациясига тегишли бўлади. Битим 2017 йил ўрталаригача ёпилиши айтилмоқда.\nGE вакилларининг аниқлик киритишларича, Baker Hughes компаниясини тўлиқ харид қилиш уларнинг режасига кирмайди. Айни вақтда, Baker Hughes билан кенг ҳамкорлик қилиш борасидда музокаралар олиб борилмоқда.\nАҚШ General Electric Baker Hughes нефтгаз соҳаси


29 март, 2021, 22:40\nТеглар:Истиқлол | Про-лига | Динамо Самарқанд\n"Истиқлол" эртанги ўйинга тайёр.\nЭртага про-лига доирасида навбатдаги учрашувлар давом эттирилади. 2-турдан ўрин олган жуфтликлар орасида “Истиқлол” – “Динамо” тўқнашуви ҳам бор.\nФарғонанинг “Истиқлол” клуби дастлабки турда “Хоразм” майдонида мағлубиятга учрагач, бош мураббийликка Баҳром Ҳакимов тайинланди. Олдинда жамоани “Динамо”га қарши муҳим ўйин кутмоқда. “Истиқлол” таркибида илгари элитада тўп сурган ўйинчилар бисёр. Ишқибозларга яхши таниш бўлган ҳужумчи Мўйдин Мамазулумов илк турдаги мағлубият, олдинда турган ўйин ва мураббий ўзгарганига ўз муносабатини билдирди.\n- Биринчи ўйинни “Хоразм”га қарши ўтказдик. Ҳамма жамоага ҳам у ерда ўйнаш осон эмас. Чунки “Хоразм”нинг майдони сунъий ва бу қийинчилик туғдиради. Ўша куни омад уларга кулиб боқди. Шундан кейин “Истиқлол”да мураббий ўзгарди ва Баҳром Ҳакимовни олиб келишди.\n“Динамо”га қарши Ҳакимов бошчилигида тайёргарлик кўряпмиз. Ўз майдонимизда очилиш ўйин бўлади, мухлислар ва раҳбарларни ғалаба билан хурсанд қилмоқчимиз. Ҳар бир ўйинда ғалаба қозониб Суперлига йўлланмасини қўлга киритишга ҳаракат қиламиз. Олдин Баҳром Ҳакимов билан бирга ишлаганман. Мураббийни яхши биламан. Жамоадаги муҳит янада яхшиланган. “Динамо”га бошқача тайёрланяпмиз, - деди sports.uz мухбирига.


Инкассация хизматлари учун ҳақнинг буюртмачи томонидан тўланиши, ер ажратиш ҳақидаги ҳужжатларнинг ҳокимликлар сайтларида эълон қилиб борилиши, айрим ҳудудларда кадастр паспорти янги намунасининг жорий этилиши ва бошқалар — 1 мартдан кучга кирадиган ўзгаришлар.\n24 феврал 2020, 14:43 Жамият\nАдлия вазирлиги матбуот хизмати 1 мартдан кучга кирадиган ўзгаришларни эслатиб ўтди. Қуйида уларни эътиборингизга ҳавола этамиз.\nАндижон, Наманган, Фарғона вилоятлари, шунингдек, Тошкент шаҳрида — 2020 йил 1 мартдан бошлаб пластик шаклда тайёрланадиган кўчмас мулк объекти кадастр паспортининг янги намунаси жорий этилади.\n1-гуруҳга кирадиган объектларда — 1 йилда кўпи билан бир марта;\n2-гуруҳга кирадиган объектларда — 2 йилда кўпи билан бир марта;\n3-гуруҳга кирадиган объектларда — 3 йилда кўпи билан бир марта.\n13. Давлат умумий ўрта таълим муассасаларини янгидан қуриш, реконструкция қилиш, мукаммал таъмирлаш ва жиҳозлаш, молиялаштириш манбаларидан қатъи назар, «Замонавий мактаб"ларни қуриш ва реконструкция қилишнинг намунавий лойиҳалари ва жиҳозлаш меъёрлари асосида амалга оширилади.\n15. «Қишлоқ хўжалигига мўлжалланмаган ер участкаларини хусусийлаштириш тўғрисида"ги Ўзбекистон Республикасининг Қонуни кучга киради.\n16. Республика бўйича — тегишли равишда тракторчи-машинист гувоҳномасини расмийлаштиришда — тракторчи-машинист гувоҳномасининг, техникаларни рўйхатдан ўтказишда (қайта рўйхатдан ўтказишда) — техник паспорт ва техник гувоҳноманинг янги намуналари берилади.


"Россияда 3 миллиондан ортиқ ўзбекистонлик меҳнат муҳожири бор" - BBC News O'zbek\nImage caption Ўзбек расмийлари Россияда қанча ўзбекистонлик муҳожир борлиги ҳақида айтмайдилар.\nРоссиянинг Ўзбекистондаги элчиси Владимир Тюрденевнинг podrobno.uz интернет нашрига берган интервюсида айтишича, ўтган йилнинг ўзида Россияга 3 миллион атрофида Ўзбекистон фуқароси кириб келган.\nЛекин Россиядан чиқиб кетган ўзбекистонликлар сони ҳам шунга яқинроқ бўлган, яъни 2.45 миллион.\nБугун Россия Федерал миграция хизмати томонидан эълон қилинган рақамларига кўра эса, Россия ҳудудида шу кеча кундузда 2 ярим миллиондан сал кўпроқ ўзбекистонлик муҳожир бор.\nЎзбекистон расмийлари Россияда қанча ўзбекистонлик борлиги ҳақида аниқ рақамларни ҳеч қачон бермаганлар.\nРоссия МДҲ давлатлари орасида иқтисоди ривожланган мамлакат сифатида ҳамдўстлик давлатларидан, жумладан, Марказий осиёлик меҳнат муҳожирларини ҳам ўзига жалб қилувчи йирик марказ эканини айтган Владимир Тюрденев.\nЎзбекистондан бораётган меҳнат муҳожирларининг сони йилдан йилга ошиб бораётганини қайд этган.\nЎтган йилда 540 минг киши меҳнат қилиш учун рухсатнома олган, 730 мингтаси патентлик бўлган.\nЎзбекистон фуқароларининг Россияда фаол меҳнат қилаётганини Марказий Банк маълумотлари ҳам кўрсатади, ўтган йилда Россиядан Ўзбекистонга 6,6 миллиард доллар пул жўнатилган.\nРоссиянинг Ўзбекистондаги элчиси икки мамлакат ўртасида муҳожирлик оқимини тартибга солиш ўзаро муносабатларда асосий йўналишлардан эканини таъкидлайди. Бу мақсадда йирик шартномавий- ҳуқуқий асос яратилгани, давлатлар ўртасида муҳожирларнинг фаолияти ва ҳуқуқларини ҳимоя қилиш, фуқароларнинг икки давлат ўртасидаги сафарларини изга солиш, ноқонуний муҳожирликка қарши кураш келишувлари борлигини мисол келтирган.\nУнинг қайд этишича, бу масалаларга муносабат томонлар ўртасида юқори даражада ташкиллаштирилган ҳамда музокаралар очиқ ва ўзаро тушуниш руҳида ўтказилади.\nРоссия элчисининг айтишича, ўзбекистонлик муҳожирларнинг вақтинчалик меҳнат учун тартибли гуруҳи фаолиятини йўлга қўйиш ҳукуматлараро лойиҳаси ишлаб чиқилмоқда.\nБу Россия Федерациясининг 2025 йилгача муддатдаги муҳожирлик сиёсати концепсияси асосида амалга оширилади. Ҳамда асосий эътибор муҳожирларнинг мослашиши ва интеграцияси учун шароит яратиш, уларнинг ҳуқуқлари ва эркинликларини таъминлаш, ижтимоий ҳимоялашга қаратилади, дейди у.\nЖаноб Тюрденев Россияга борувчи хорижий фуқаролар, хусусан, Марказий осиёликлар мамлакат муҳожирлик қонунларига ҳар доим ҳам амал қилмасликларини айтган. Бу икки кўринишда содир бўлади, бири белгиланган муддатгача турмаслик ва хорижий фуқароларга белгилаб қўйилган меҳнат фаолиятига амал қилмаслик. Шундан мамлакатдан чиқариб юбориш, депортация ва Россияга қайта киришни ман этиш ҳолатлари келиб чиқади.\n"Россияга боришни хоҳлаган Ўзбекистон фуқароларига элчихона ҳамда муҳожирлик хизмати сайтларидаги ҳуқуқий эслатмалар ёрдам бериши мумкин. Ва албатта иш излаб борадиган меҳнат муҳожирлари социал-маданий мослашишлари учун рус тилини керакли даражада билишлари керак".\nМураккаб иқтисодий, маданий масалаларга қарамасдан, муҳожирлик халқларни бир-бирини тушунишга кўмаклашадиган омиллардан бири дейди элчи жаноблари.\nРоссиядан энг кўп пулни яна ўзбеклар юборишди\n'Қул каби ишлайсиз, бу ерда сизни қул каби кўришади...'\n"Россияга борувчи муҳожирлар рус тилидан имтиҳон топшириши шарт"\nВладивостокдаги туғруқхона яқинида кўзи ёриган аёл Ўзбекистонга қайтган


Шавкат Мирзиёев Иккинчи жаҳон уруши қатнашчилари ҳолидан хабар олди — фото – Bugun.uz\nЖамият, Тошкент ш. - 15:45 · 09.05.2022\nШавкат Мирзиёев Иккинчи жаҳон уруши қатнашчилари ҳолидан хабар олди — фото\nШавкат Мирзиёев 9 май куни Иккинчи жаҳон уруши қатнашчилари ҳолидан хабар олди. Бу ҳақда Президент матбуот хизмати хабар берди.\nҚайд этилишича, аввал Тошкент шаҳрининг Олмазор туманида истиқомат қилаётган Аббос ота хонадонига борилган.\nАббос ота Аппанов 1924 йилда Тошкент шаҳрида туғилган. 1942 йил февралда Смоленск шаҳрига урушга бориб, кейинчалик Беларусь, Польша, Германияда бўлган шиддатли жангларда иштирок этган. 1946 йилда юртимизга қайтган Аббос ота узоқ йиллар Ачаобод маҳалласидаги умумтаълим мактабида немис ва инглиз тили фанидан сабоқ берган, бошланғич синфлар учун «Немис тили» дарслигини ҳам ёзган.\nБу инсоннинг тинчлик йўлидаги хизматлари муносиб баҳоланиб, кўплаб давлат мукофотлари билан тақдирланган.\n«Сизларни кўриб, яқиндан гаплашай, ҳол-аҳвол сўраб, сиҳат-саломатлик тилай деб ўзим келдим. Аввало, сизни, сиз орқали барча уруш қатнашчиларини, халқимизни байрам билан табриклайман. Ҳамиша соғ-саломат бўлиб, дуогўйимиз бўлиб, ёшларимизга намуна бўлиб юришларингизни тилайман», — деди Шавкат Мирзиёев.\n«Аллоҳнинг инояти, давлатимизнинг ғамхўрлиги ва меҳрибончилигидан мана шундай ёшларга етиб юрибмиз. Сизга ҳам Аллоҳдан мадад, халқимиз манфаати йўлидаги ишларингизга барака тилайман. Ҳурмат учун раҳмат», — дея миннатдорлик билдирди Аббос ота.\n«Сизлар бу ҳурматга сазоворсизлар. Кексаларни эъзозлаш улуғ қадриятимиз. Биз буни давом эттираяпмиз. Ёшларимиз ҳам билсин, бундан ўрнак олсин», — деди Президент.\nДавлат раҳбари Яшнобод туманида яшаётган Фёдор Федин хонадонида ҳам бўлган.\nФёдор Семёнович 1927 йилда Россиянинг Мордовия ўлкасида туғилган. 1944 йилда армияга чақирилиб, урушда алоқачи ва инструктор вазифасини бажарган. Минск шаҳри яқинидаги жангларда иштирок этган. Уруш тугаганидан сўнг бир неча йил Хитойда хизмат қилган. 1949 йилда Тошкент шаҳрига келиб, авиация заводида ишлаган. Кўплаб меҳнат мукофотларини қўлга киритган. Турмуш ўртоғи билан бирга икки қизни тарбиялаб, вояга етказган.\nПрезидент ушбу фахрийларнинг саломатлиги, яшаш шароитларини сўради. Бугунги тинчликка қўшган ҳиссаси, кўп йиллик самарали фаолияти учун уларга миннатдорлик билдирган.\nДавлат раҳбари Мирзо Улуғбек туманида яшовчи Акмал ота Акромовни ҳам зиёрат қилган.\nАкмал ота 1924 йилда Тошкент шаҳрида туғилган. 1941 йилда мактабни тамомлаб, машинасозлик заводида ишлаган. 1942 йилдан урушда қатнашиб, қаттиқ ярадор бўлган.\nЮртимизга қайтгач, савдо, озиқ-овқат саноати соҳаларида меҳнат қилган. Нафақа ёшида Тошкент шаҳар Уруш ва меҳнат фахрийлари жамияти раиси, «Нуроний» жамғармасининг шаҳар бўлими раҳбари лавозимларида фаолият юритган.\n«Урушда қатнашиб, қаҳрамонлик кўрсатиб, урушдан кейин давлатимизга жуда кўп хизмат қилиб, фарзандларни, невараларни тарбиялаб, мана шундай мўътабар ёшга етганингиз жуда катта бахт-камол. Сизларнинг ҳаётингиз, ҳар бир гапингиз бизга мактаб. Илоҳим, соғлигингиз мустаҳкам, умрингиз янада узоқ бўлсин. Ёшларимизга сизларнинг йўлингизни, умрингизни берсин», — деди Шавкат Мирзиёев.\nАкмал ота ҳам барча уруш фахрийлари номидан давлат раҳбарини табриклаган.\nАввалроқ Шавкат Мирзиёев 9 май — Хотира ва қадрлаш куни муносабати билан Ғалаба боғига ташриф буюриб, «Матонат мадҳияси» ёдгорлик мажмуасига гулчамбар қўйгани ҳақида хабар берилганди.


Вазир: 11-синф миқёсида ҳам маълум мутахассисликлар бўйича касб олиш имконияти яратилади\n19:31 / 29.07.2017\nВазирнинг сўзларига кўра, 10- ва 11-синфлар масаласида аниқ, равшан топшириқ қўйилган. Кўп учрашувларда педагоглар, коллеж ўқитувчилари, ота-оналардан фикрлари сўралган.\n“Ҳозирги кунда ҳар бир мактабда журналлар юритилган. Ота-оналар келиб, ёзиб бераяпти: “Биз 10-, 11-синфни хоҳлаймиз”, “Биз хоҳлаймиз коллежга боришни”, “Биз фалон коллежга бориб топширдик, у ерда танлов экан, агар ўтмасак, бу ерга қайтиб келамиз” ёки “Биз у ерда ўтмасак, бошқа коллежга борамиз” деб. Шундай тўртта вариантлар журналларга киритилди. Ҳозир ҳар бир вилоятда комиссиялар ишламоқда ва уларнинг маълум натижалари умумлаштирилмоқда. Энди бу борада ечимга кела олмаётганлар ҳам бўлиши мумкин. Бу уларнинг ихтиёри.\nҲозир ёки у, ёки деган масала йўқ. Ҳозирги йилда мактабга борадиган қисми мактабда 10-, 11-синфни ўқийди. Коллежга борадиган қисми 3 йил ўқийди. Бундан кейин бу тизим, модель ишланади. Ҳозир бунинг концепциясининг яратилиши бўйича топшириқ қўйилган. 11-синф миқёсида ҳам маълум мутахассисликлар бўйича касб олиш имконияти яратилади. Шу икки йилнинг ичида олиш мумкин бўлган касблар олинади. Болалар 11-синфдан қандайдир касб билан чиқади. Кўпроқ ишчи касблари, ундан кейин бир қисми институтга киради, бир қисми эса ўзининг эгаллаган касби билан меҳнат бозорига чиқиши мумкин, бир қисми коллежларга”, - дейди вазир.\nОТМ Иномжон Мажидов


Месси Чемпионлар лигаси 5-турининг энг яхши футболчиси бўлди » Ўзбекистон янгиликлари – Zamin.uz\n28-11-2015 | 16:25\nZAMIN.UZ / Спорт / 28 Ноябр 2015 года341\n«Барселона» жамоаси ҳужумчиси Лионель Месси Европа Чемпионлар лигаси гуруҳ босқичи, 5-турининг энг яхши футболчиси, деб эътироф этилди. Бу ҳақда «Std.uz» хабар бермоқда. Месси «Камп Ноу»да бўлиб ўтган «Рома»га қарши ўйинда иккита гол уриш билан бирга битта голга ассистентлик ҳам қилган. Эслатиб ўтамиз, «Барселона» етакчиси фаолиятида тўртинчи марта Goal 50 соврини соҳибига айлани ҳақида хабар берилган эди. Манба: Daryo.uz\nЛуис Энрике: Месси жароҳатидан бутунлай фориғ бўлди


Таҳлика ва ишонч орасида: Катта Чимён чўққиси – Davronbek's blog\nPosted on June 14, 2021 AuthorDavronbekLeave a comment\nДенгиз сатҳидан 3309 метр баландлик. 20 сантиметрлик йўлак билан 70 даражали тик қоялардан ёнлаб ўтиш. Икки тарафи тик жар бўлган қоялар устидан юриш. Ёз, баҳор ва қиш. Фантастик пейзажлар. Тош ва шағалли сўқмоқлардан сирпаниб пастга тушиш. Катта Чимён чўққисига кўтарилиш шулар билан эсда қолди.\nКатта Чимён чўққиси — Ғарбий Тяншаннинг Чотқол тизмасида, Катта Чимён тоғида жойлашган. Тошкент шаҳридан 80 км шарқда. Баландлиги 3309 м. Катта Чимён пойтахт Тошкентга яқин энг баланд тоғ чўққисидир.\nЧўққига кўтарилиш денгиз сатҳидан 1600 метр баландликдан, Чимёндаги тоғ-чанғи маскани дор йўлидан (Epson ёзувли бино олдидаги канатка) бошланди. Одатда қиш пайти чанғичилар тушадиган тепалик бўйлаб юқорига кўтарила бошладик. Бу ердан юқорига асосан битта сўқмоқ олиб боради. Тепаликка чиқиб, чаплаб, чўққи томон борилади.\nҲаваскорлар учун чўққига чиқишда энг асосий вазифа тоққа кўтарилишни яхши бошлаб олишдир. Организм янги шароитга кўниккунча чарчоқ, бош айланиши, юрак тез юриши кузатилиши мумкин. Лекин асло кайфиятни туширмаслик керак. Бу тез ўтиб кетади.\nБиринчи тепаликка кўтарилиш бироз қийин кечади. Чунки 1600 метрдан 2200 метрга чиқиш организмдан куч ва ҳаракат талаб қилади. Қирга чиқиб олгандан кейин йўналишнинг давоми анча осонлашади.\nАрчазорлар оралаб, биринчи қирни ошиб ўтганимиздан сўнг янада гўзал манзаралар намоён бўла бошлади. Атроф кўм-кўк альп ўтлоқлари. Отлар ўтлаб юрибди. Бу ерларни бекорга Чимён (ҳар ёни чим, яъни ўтлоқ) дейишмаган экан.\n2200 метрдан 2600 метр баландликкача асосан қирлар устидан, унчалик қийин бўмаган паст тепаликлардан 3 кмча юрилади.\nЯнги қирларга ўтишимиз билан рельеф, ўсимликлар дунёси ўзгариб борди. 2500 метрдан бошлаб дарахтлар камайиб, паст буталар ва гул-гиёҳлар бошланди. Қаршимизда эса пастда кўринмаган тоғлар саф торта бошлади. Баъзи жойларда ҳали қор эримаган.\n2700 метрдан 3000 метргача нишаблик яна баландлашади, тупроқ йўллар ўрнини тош ва шағалли сўқмоқлар эгаллайди.\nЧўққига олиб борувчи йўлнинг энг хавфли қисми 3000 метр баландликдаги гротдан (кичик ғор) бошланади. Шу ерда тоққа чиқиш ва тушиш жараёнларида ҳалок бўлган бир неча ўзбекистонлик альпинистлар учун хотира тахтаси ўрнатилган. Улар орасида Эверестни икки марта забт этган, Аннапурнага чиқиш пайтида қор кўчкиси остида қолиб, бедарак йўқолган Илёс Тухватуллин ҳам бор.\nГротдан у ёғи «жандарм» — қоядор йўлак бошланади. Эҳтиёткорликни максимум ошириш керак. Ўнг тарафда қоялар, ўртада бир киши сиғадиган сўқмоқ, чап тараф жарлик. Гротдан 200 метрча ўтгандан сўнг 70 даражали тик қоядан ўтадиган йўл чиқади. Сўқмоқнинг эни 20-30 см, узунлиги 15 метр. Бу ердаги қояга арқон қоқиб қўйилган. Арқонни ушлаб нариги томонга ўтиб оласиз. Иложи борича пастга, жар тарафга қарамасликка ҳаракат қилинг.\nБу жойларни акрофобларга (баландликдан қўрқувчилар) тавсия этмаган бўлардим. Оёғингизга тегиб, жар томонга юмалаган тошнинг сўнгги нуқтаси кўзга кўринмайди.\nБиринчи арқон йўлдан ўтиб, 50 даражали қияликдан тепага кўтарилади. Ушбу тошли-шағалли йўлакда ҳар бир қадамни ўйлаб босиш керак. Иккинчи арқон йўли узунлиги 50 метр бўлиб, тахминан 70 даража юқорига кўтарилишда ёрдам беради. Арқонда қояга кўтарилиб, унинг тепасидан юрилади. Икки тараф ҳам жарлик. Бир тараф музлик ва қор билан қопланган, иккинчи тараф тошли тик жар.\nМанзилга ҳам яқин қолди. Чўққини билдириб турувчи триангуляция белгиси (уч оёқли темир қурилма) кўриниб турибди. Аллоҳ куч ва қизиқиш бериб манзилнинг сўнгги 2 километрини дам олишсиз босиб ўтдим. Яна озгина машаққатдан сўнг Катта Чимён чўққисига қадам босдим.\nЧўққига чиқарканман Аллоҳ таолонинг ушбу оятини эсладим: “Ер юзида кибр-ҳаво билан юрмагин! Чунки сен (оёқларинг билан) ҳаргиз ерни тешиб (унинг тубига) кетолмайсан ва бўйи бастда тоғларга етолмайсан” (Исро сураси, 37-оят).\nАллоҳ таоло ерни тутиб турувчи қозиқ қилиб қўйган тоғлар сари кўтарилиб, замин устида кибру ҳаво қилиб юрган инсоннинг нақадар ҳақир эканини, ердаги барча молу дунё, сарватлар нақадар майда эканини яна бир бор тафаккур қилдим.\nЧўққидан кўринувчи манзарани таърифлашга тил ожиз. Қаршимда бир-бирига уланиб кетган Тяншан тоғлари, Овчи чўққиси (3099 метр), чап тарафда Пўлатхон супаси (2823 м), ўнг тарафда Чорвоқ сув омбори кафтдек намоён бўлади.\nЖами 7,5 километрлик масофани тўхталишлар билан 5 соатда босиб ўтибман. Бир кун олдин бўлиб ўтган скайраннинг мусобақасида Катта Чимёнга тез чиқиш бўйича рекорд янгиланибди. Иштирокчи ҳарбийлардан бири чўққига 1 соату 26 дақиқада югуриб чиқибди.\nЧўққида шерикларни кутиб, улар тепада дам олгунларича 2,5 соат қолиб кетдик. Кун тиккага келганда эса пастга тушишни бошладик. Менга пастга тушишга озроқ – 3 соат вақт кетди.\nЧиқишда чўққини кўзлаб, қизиқиб кетаверган эканман, қайтишда яхшигина масофа босиб ўтганимиз билинди. Тўғридан қараганда пастки жарликлар, айниқса, арқонда ўтилган жойлар жуда таҳликали кўрнаркан.\nОхирги қирдан тушиш жуда қийин бўлди. Чиқишда сезмаган эканман: шағалли сел йўли сўқмоққа уланиб кетган экан. Яхшиям таёқлар бор. Шундай бўлса-да, озроқ йиқилиб, сирпаниб, янги йўллар қидириб тушишга тўғри келди.\nМана шундай баланд тоғ сафарларида сизга фойдаси тегадиган нарса-буюмлар:\n1. Скандинавча юриш таёқлари. Бу таёқларда амортизация бўлиб, юқорига чиқишда, айниқса, пастга тушишда сизга ёрдам беради.\n2. Қуёш нурига қарши кўзойнак.\n3. Қуёш нурига қарши крем (тананинг очиқ жойларига суртиб олсангиз, қораймайсиз).\n4. Соябонли қалпоқ.\n5. Агар енгсиз футболкада бўлсангиз, қўшимча енг.\n6. Бармоқлари очиқ қўлқоп (тошларни ушлаш, арқонли йўлакдан ўтишда қўл келади).\n7. Ҳароратни сақловчи сув идиш.\n8. GPS билан ишловчи қўл-соат (юрак уриши ўлчайди, масофани ҳисоблаб боради, трекингни сақлайди).\n9. Қулай рюкзак (қўшимча кийим, 2 литр сув, озиқ-овқатни солволиш учун).\n10. Албатта, яхши кайфият, қатъий ишонч!\nТошкент – Чимён\nCategoriesSayohatnomalarTagsКатта Чимён, Катта Чимён чўққиси, Тоққа чиқиш, Чимён, Чотқол тизмаси\n← Previous Previous post: Эверестга чиққан биринчи ўзбекистонлик ким?\nNext → Next post: Зулмат ичра нур қидириб: Амир Темур ғорига саёҳат


Гастрит — сабаблари уй шароитида даволаса буладими? даволаш, олдини олиш - DAVOLASH\nГастрит — сабаблари уй шароитида даволаса буладими? даволаш, олдини олиш\nАвтор Davo На чтение 20 мин Просмотров 766 Опубликовано 23.12.2019\nГастрит — сабаблари, аломатлари, ташхислаш, даволаш, дорилар, асоратлари, олдини олиш\nГастрит нима? Касаллик ҳақида\nГастрит аломатлари ва белгилари\nКислоталик ошганда кузатиладиган аломатлар\nКислоталик пасайганда кузатиладиган аломатлар\nГастритнинг хуружи аломатлари\nГастритда ошқозон оғриқлари\nГастрит ривожланиши сабаблари\nЮқори кислотали гастрит\nПаст кислотали гастрит\nУй шароитида қандай ёрдам кўрсатилиши мумин?\nГастритга қарши дорилар\nГастрит ёхуд ошқозон шиллиқ қаватининг яллиғланиши енг кўп учрайдиган инсон касалликларидан биридир. Одамларнинг тахминан 80-90% уларнинг ҳаёти давомида камида бир марта касаллик епизодини бошдан кечиришган. Кексалик даврида 70-90% гача кишилар гастритнинг турли шаклларидан азият чекишади. Гастритнинг сурункали шакли ярали касаллик, ошқозоннинг саратонига айланиши мумкин.\nГастрит — бу ошқозон шиллиқ қаватининг яллиғланиши бўлиб, касаллик ушбу аъзо вазифаларининг бузилишига олиб келади. Гастрит содир бўлганда озиқ-овқат ёмон ҳазм қилинади, бу еса кучсизлик ва енергия йетишмаслигига олиб келади. Гастрит, кўпчилик касалликлар каби, ўткир ва сурункали шаклда кечади. Бундан ташқари, гастрит меъда шираси кислоталигининг пасайгани, нормал ва юқорилиги билан фарқланади.\nҲозирги кунда гастритни аср касаллиги деб аташ мумкин. Ундан катталар ҳам, болалар ҳам азият чекмоқда.\nГастрит патологиянинг ривожланишига сабабчи бўлган турли хил ички ва ташқи омиллар билан тавсифланади. Клиник жиҳатдан яллиғланиш шаклида (ўткир ёки сурункали) кечади. Ўткир яллиғланиш қисқа муддат кечади. Консентрацияланган кислоталар, ишқорлар ва бошқа кимёвий моддалар билан ошқозон шиллиқ қаватининг шикастланиши хавфли оқибатларга (ўлимга) олиб келади.\nУзоқ (сурункали) кечадиган касаллик ҳаёт сифатини пасайтиради ва оғриқ шаклида ўзини намоён қилади, шунингдек:\nИч кетишиёки ич қотиши;\nОғиздан ёмон ҳид келиши кузатилади.\nСурункали шакл ошқозон шиллиқ қаватининг атрофияси билан хавфлидир. Натижада, ошқозон безлари нормал ишламай қолади. Соғлом ҳужайралар ўрнига атипик ҳужайралар пайдо бўла бошлайди. Ошқозон шиллиқ қаватини ўз-ўзини тиклаш мувозанатинг бузилиши — ошқозон яраси ва саратони ривожланишининг сабабчиларидан биридир.\nОшқозон — овқат ҳазм қилиш тизимининг енг нозик қисми ҳисобланади. Унда камида учта мураккаб ҳазм қилиш жараёнлари мавжуд: озиқ-овқат тўппасининг механик аралашуви, озиқ-овқат маҳсулотларини кимёвий парчалаш ва озиқа моддаларининг сўрилиши.\nКўпинча ошқозонннинг ички девори — шиллиқ қавати шикастланади. Субу қаватда бир-бирини бартараф қилувчи ҳазм қилишнинг икки компонентлари — меъда шираси ва ҳимояловчи шиллиқ ишлаб чиқарилади.\nОшқозонда овқат ҳазм қилиниши — организмнинг нозик созланган биокимёвий жараёни ҳисобланади. Бу ошқозон ширасининг нормада нордон пҲ муҳити (унинг асосий компоненти хлорид кислотаси) билан тасдиқланади, шунингдек, унинг турли қисмларида кислоталилик кўрсаткичларининг фарқ қилиши билан ҳам. Юқори кислоталилик (пҲ 1,0-1.2) ошқозоннинг бошланғич қисмида кузатилади, паст кислоталилик (пҲ 5.0-6.0) еса ошқозоннинг ингичка ичак билан уланган жойида. Ўн икки бармоқли ичакда еса пҲ муҳит ишқорийдир.\nГастритда ёқимсиз ҳис — жиғилдон қайнаши — биринчи навбатда, ошқозон-ичак тракти бўлимининг бирон қисмида кислота-ишқор мувозанати бузилиши натижасидир. Бундан ташқари, ошқозоннинг алоҳида қисмларида кислота мувозанатининг меъёридан четлашиши — паст ёки юқори кислоталили гастрит патогенезининг асосида ётади.\nҲазм жараёнида қўпол таъсир: озиқ-овқат ва кимёвий заҳарланиш, меъдага сафро чиқарилиши, ичак инфекциялари, айрим дорилари мунтазам қабул қилиш, газланган ичимликлар, спиртли ичимликлар ва бошқа омиллар ошқозон шиллиқ қавати ҳолатига салбий таъсир кўрсатади. Микроб омили гастрит ривожланишига жиддий таъсир қилиши исботланган.\nҲазм қилиш жараёнига қисқа муддатли салбий таъсирлар қуйидаги табиатили ўткир яллиғланиш шаклидаги клиник белгилар билан чекланади:\nКатарал гастрит нотўғри озиқланиш ва озиқ-овқатдан йенгил заҳарланиш билан боғлиқ. Фибриноз ва некротик гастрит одатда оғир металлар, тўйинган кислоталар ва гидроксид тузлари билан заҳарланиш натижасида юзага келади. Флегмоноз гастрит ошқозон деворининг механик жароҳатланиши билан боғлиқ.\nЗаифлашган организмга узоқ муддатли таъсирлар сурункали патогенезнинг ривожланишига олиб келади, бу ошқозон деворидаги ярали жараёнлар билан оғирлашади. Гастритлар ошқозон-ичак тизимда онкологик жараёнларнинг сабабчиси бўлиши мумкин.\nОдамларда ошқозон гастрити хилма-хил намоён бўлиши унинг мураккаб таснифи билан боғлиқ. Гастритнинг клиник белгиларини батафсил ўрганиш гастроентерологлар учун даво усулларини қўллашда жуда зарурдир. Бизнинг ҳолатда еса бу касалликнинг турли шаклларини тасвирлаш бўлиб, у ўқувчиларда гастритнинг умумий кўринишини тушунишга бироз бўлса ҳам ёрдам беради.\nГастритнинг қўзъгатувчиси Ҳелиcобаcтер пйлори микроблари ва бошқалар бўлиши мумкин. Баъзи ҳолларда, муайян микроорганизмлар гастритнинг тахминан 80%ини келтириб чиқаради. Ҳелиcобаcтер бу касалликнинг ягона қўзғатувчиси емас.\nБошқа гастрит гуруҳи микроблар билан боғлиқ емас, лекин маълум босқичларда бу бгўлиқлик аниқланиши мумкин.\nМикробиал бўлмаган гастрит бир неча гуруҳга бўлинади:\nСпиртли ичимликлар. Касаллик доимий алкоголли ичимликлар истеъмол қилиш натижасида ривожланади, етил спирти ишқорий пҲ муҳитига ега ва умуман оганизмга салбий таъсир кўрсатади.\nНЙҚП туфайли ривожланган гастрит. НЙҚП — ностероид яллиғланишга қарши препаратлар бўлиб, улар кўплаб касалликларда иситма тушурувчи, оғриқ қолдирувчи ва антитромботик препаратлар сифатида қўлланилади. Бу фармакологик гуруҳга кирувчи енг таниқли дорилар — ацетилсалицил кислота (аспирин), аналгин, диклофенак, индометазинин, кетопрофен, ибупрофен, пироксикам. НЙҚП ларнинг назорациз қабул қилиниши гастрит ривожланишига, сўнгра ошқозон ярасига айланишига олиб келади.\nПострезекцион. Бундай гастрит ошқозоннинг бир қисми жарроҳлик билан олиб ташлангандан кейин ривожланади.\nКимёвий гастрит. Ошқозон шиллиққавати оқсилига қарши агрессив хусусиятларга ега бўлган кимёвий моддаларни тасодифий ёки атайин ютиш натижасида ривожланади.\nНомаълум келиб чиқишли гастритлар.\nПрофессионал тиббиётда гастритнинг бошқа таснифлари, шу жумладан патогенез турига боғлиқ турлари фарқланади:\nАутоиммун гастрит (А тури);\nҲелиcобаcтер пйлори томонидан қўзғатилган екзоген гастрит (Б тури);\nАралаш гастрит (А + Б тури);\nНЙҚП, кимёвий моддалар ва сафро томонидан қўзғатилган гастит (C тури);\nГастритнинг махсус шакллари;\nХлорид кислота секрециясининг камайиши ва ортиши фонида юз берган гастрит;\nГастритнинг морфологик ва функционал кўринишларининг бошқа шакллари.\nУларнинг фарқланиши касаллик ташхисланиши босқичида мураккаб тиббий лаборатория ёки инструментал усуллардан фойдаланишни ўз ичига олади. Шунинг учун тахминан бир хил клиник белгиларга ега бўлган, аммо патогенезнинг чуқур механизмлари билан фарқ қилувчи гастритнинг таърифи ўқувчиларга қизиқ емас.\nГастритнинг асосий белгилари ва аломатларига батафсил тўхталиб ўтамиз. Бу инсонлар учун тиббий муассасага мурожаат қилиш учун асос бўлиб хизмат қилади.\nГастрит ҳар хил аломатлар билан тавсифланади, бироқ аниқ намоён бўлмасдан ҳам кечиши мумкин. Енг ўзига хос белгиси — қорин чигали соҳасидаги оғриқ бўиб, айрим озиқ-овқатлар, суюқликлар ва ошқозонга салбий таъсир қилувчи дорилар қабулидан кейин кучаяди. Баъзан оғриқ овқатланишлар оралиғида кучаяди. Гастритда аччиқ озиқ-овқат, спиртли ичимликлар, газланган ичимликлар ва шу каби бошқа маҳсулотлар қарши кўрсатилган, уларни истеъмол қилиш гастритнинг кучайишига олиб келади.\nМуҳим, бироқ, доимий бўлмаган гастрит белгиларига жиғилдон қайнаши, қайт қилиш ва кекириш киради. Касаллик баъзида ошқозон дамланиши ва тез-тез газ ажралиши билан намоён бўлади. Юқорида келтирилган белгиларнинг иккитаси ёки ундан кўпи қорин оғриғи билан бирга кузатилса, гастритдан шубҳаланишга сабаб бўлади.\nАччиқ маҳсулотлар, дори ва агрессив суюқликларнинг қабулидан кейин қорин оғриғи бошланиши ҳам гастрит мавжудлигини кўрсатади.\nСурункали гастрит белгиларини аниқлаш анча қийинроқ. Узоқ вақт давомида касаллик аломатлари ич кетиши ёки қабзият, ҳожат чиқаришнинг даврий тартибсизлиги, тилида караш пайдо бўлиши, тез чарчаш, қорин қуриллаши ва метеоризм билан чекланган бўлади.\nСурункали шаклда гастрит, одатда, ҳаёт сифатини пасайтиришидан ташқари беморнинг клиник ҳолатига сезиларли таъсир кўрсатмайди. Йенгил шаклда сурункали гастрит ич қотиши ва ич кетиши билан характерланади. Сурункали шаклда юқоридагилардан ташқари тез-тез газ чиқариш, камқонлик, уйқучанлик, совуқ терлаш, кучайган перисталтика, оғиздан нохуш ҳид келиши кузатилади.\nЮқори кислотали гастритда умумий белгиларидан ташқари (қусиш, кўнгил айниш) қўшимча равишда кузатилади:\nҚорин чигали соҳасидаги узоқ давом етадиган оғриқ, овқатдан сўнг йўқолади;\nТез-тез ич кетишлар.\nНордон овқат истеъмолидан сўнг жиғилдон қайнаши;\nКам ёки нол кислотали гастритнинг енг кенг тарқалган белгилари:\nОғизда доимий нохуш таъм мавжудлиги;\nОвқатдан кейин қоринда оғирлик;\n»Ачиган тухумли» кекириш;\nЕрталабки вақтларда кўнгил айниши;\nДефекация мунтазамлиги билан боғлиқ муаммолар;\nОғиздан нохуш ҳид келиши.\nСурункали гастритнинг қайталаниши турли аломатлар билан тавсифланади, енг кўп учрайдиган аломатлар:\nҚорин чигалида доимий ёки вақти-вақти билан пайдо бўладиган оғриқ, овқатдан кейин ёки аксинча, узоқ давом етган очлик билан кучаяди;\nҲаво кекириш, қорин бўшлиғида ёниш ҳисси, овқатдан кейин жиғилдон қайнаши, оғизда металлнинг таъми;\nКўнгил айниши, ерталаблари ярим ҳазм бўлган овқат билан қайт қилиш (ўзига хос нордон тамли), баъзида сафро қусиш;\nФаол сўлак ажралиши, ташналик, кучсизлик;\nДиспепсиянинг намоён бўлиши (ич қотиши, диарея);\nБош айланиши, бош оғриғи.\nГастритнинг ерозив (оғир) шаклларининг кучайиши аломатлари қон қуйқалари қусиш, баъзида қусуқнинг қора рангда бўлиши билан тўлдирилади. Ошқозонда қон кетиши ахлатнинг қора рангли бўлиши билан намоён бўлади. Баъзида ошқозондан қон кетишини фақат лаборатория усуллари билан аниқлаш мумкин. Массив ички қон кетиш терининг ва шиллиқ пардаларнинг оқариши билан намоён бўлади ва кўзлардаги склеранинг ранги, бош айланиши, қулоқларда шовқин билан осонгина аниқланади.\nГастралгия — қорин деворидаги (бўшлиғидаги) оғриқлар — гастритнинг муҳим белгиси. Бироқ қорин оғриғи қорин бўшлиғининг бошқа касалликлари билан бирга келиши мумкин ва бу «ўткир қорин» деб аталади. Ёқимсиз ҳис-туйғулар кесиш шаклида, шунингдек езувчи, босувчи отувчи, ёниш ва бошқа оғриқлар каби кўринади.\nЎткир қорин синдроми — аппендицит, холесистит, панкреатит, ошқозон саратони, рефлюкс, ичак тиқилиши ва бошқа патологиялар бўлиши мумкин. Юқорида санаб ўтилган оғриқларнинг барчаси у ёки бу даражада қайт қилиш, кўнгил айниши, ич қотиши, диарея, тана ҳароратининг ортиши билан бирга кузатилади.\nГастралгияга ўхшаш оғриқлар миокард инфаркти, юрак ва ўпка мембранларининг яллиғланиши, қовурғалар синишининг аломати бўлиши мумкин. Ошқозон оғриғи ичакдаги вирусли, бактериал ва паразитар патологияларда, аёлларнинг ўзига хос муаммолари, неврозлар, қандли диабет касалликларида кузатилиши мумкин.\nУйда шароитида оғриқ айнан гастритга тегишли еканлигини билиб олиш мумкин. Гастрит учун енг хос бўлган ва «ўткир қорин» ни бошқа касалликларда ажратиб турувчи аломат бу оғриқнинг қуйидаги ҳолатлардан кейин кучайишидир:\nОвқатланишдан кейин, айниқса аччиқ ва дудланган бўлса;\nСпиртли ичимликлар ёки маълум дори-дармонларни, айниқса ностероид яллиғланишга қарши дори-дармонларни ичишдан кейин;\nУзоқ вақт овқатланмасликда.\nКлиник маҳорациз ва лаборатория ва инструментал тадқиқот усулларидан фойдаланмасдан ошқозонда оғриқ пайдо бўлишининг бошқа вариантлари бошқа касалликлар аломатлари билан осонлик билан адаштирилиб юборилиши мумкин.\nСурункали гастрит шаклини келтириб чиқарадиган сабаблар айниқса катта қизиқиш уйғотади. Касалликнинг ривожланишига олиб келадиган ташқи ва ички омиллар фарқланади. Қизиқарли томони шундаки, айрим одамларда гастрит жуда секин ривожланади ва организмга сезиларли таъсир кўрсатмайди. Яъни, гастритнинг сабаблари кўплаб омиллар ва уларнинг комбинацияси ортида яширинган.\nГастритнинг енг муҳим ташқи сабаблари:\nҲелиcобаcтер пйлорибактерияларининг ошқозон деворига таъсири, камроқ ҳолларда бошқа бактериялар ва замбуруғларнинг. Гастрит ташхиси қўйилган тахминан 80% беморларда кислотага чидамли бактериялар аниқланади, улар ошқозон деворига кириб, унинг шиллиқ қаватини таъсирлантирувчи моддалар ажрата бошлайди, шунингдек пҲ муҳитини ўзгартиради. Нима учун бу бактериялар баъзи одамларга катта зарар келтиради, бошқаларига еса йўқлиги ҳали ҳам номаълум;\nОзиқланишнинг бузилиши. Кўпинча гастритнинг сабаби нотўғри овқатланиш еканлиги аниқланган. Ушбу хавф ҳам кам овқатланиш, ҳам меъёридан ортиқ йеб юбориш ҳоллари учун ўринлидир. Рационни сабзавотли озуқалар билан бойитиб, витамин ва ўсимлик толасига бойитиб, перисталтикни меъёрлаштириш зарур. Шу билан бирга, гастритнинг дастлабки босқичлари ривожланиши билан қўпол ўсимлик толаси, шунингдек, ёғли, дудланган, консерваланган ва маринадланган озиқ-овқат маҳсулотларидан тийилиш керак;\nСпиртли ичимликларни суистеъмол қилиш— бу ошқозонда гастрит ривожланишининг алоҳида сабабидир. Кичик миқдорда етанол организмдаги биокимёвий жараёнларнинг муҳим таркибий қисмидир, аммо кўп миқдордаги спиртли ичимлик организмда ишқор-кислота мувозанати бузилишини келтириб чиқаради. Бундан ташқари мунтазам равишда катта миқдорда спиртли ичимликлар бошқа овқат ҳазм қилиш органларига — жигар, меъда ости безига сезиларли даражада зарар йетказади, шунингдек организмдаги модда алмашинуви жараёнларига зарарли таъсир кўрсатади;\nТиббиётда кенг қўлланиладиган баъзи қон ивишини олдини олиш учун ишлатиладиган препаратлар (антиагрегантлар), аналгетиклар ва яллиғланишга қарши дорилар жиддий ножўя таъсири — ошқозон шиллиқ қаватини қўзғаши қайд қилинган. Кўпинча гастритга НЙҚП (аспирин, аналгин) ва глюкокортикоид гормонлар (преднизолон) сабаб бўлади. Ушбу дори-дармонлардан тиббий мақсадлар учун, ажратилган дозаларда, овқатдан кейин фойдаланиш тавсия етилади;\nБаъзи тадқиқотлар гастрит ривожланишида гижжалар, сурункали стресс, тасодифан ёки қасддан ўювчи кимёвий моддаларни ичиш ҳам таъсир қилишини кўрсатди.\nГастритнинг асосий ички сабаблари (гомеостазнинг бузилиши билан боғлиқ):\nКишининг ошқозон-ичак касалликларига бўлган туғма мойиллиги;\nДуоденал рефлюкс — сафронинг ўн икки бармоқли ичакдан ошқозонга ўтиш патологияси. Сафро ошқозон бўшлиғига ўтиб, меъда шираси пҲ ини ўзгартиради ва шиллиқ қаватини қўзғайди. Дастлаб ошқозон антрал қисмининг яллиғланиши ривожланади ва кейин унинг бошқа қисмлари ҳам зарарланади;\nАутоиммун жараёнлари, ошқозон шиллиқ қавати ҳужайраларининг организмнинг ўз иммунитети томонидан шикастланиши. Натижада, ҳужайралар анъанавий фаолиятини тўхтатиб, асл хусусиятларини йўқотади. Бу ҳодиса занжирли реакцияга турки бўлиб, ошқозон пҲ муҳитининг ўзгариши, доимий таъсриланишига сабаб бўлади. Меъда ширасининг агрессив муҳитдан ҳимояси пасайди ва ендоген заҳарланиш юз беради;\nГормонал ва витамин алмашинувининг бузилиши, ошқозон атрофидаги органларнинг рефлектор патогенетик таъсири.\nИнструментал ва функционал усуллар ёрдамида гастритнинг кўплаб шакллари ташхисланади. Аммо, барчаси икки турга бўлинади:\nМеъёрий ёки юқори кислотали;\nНолли ёки пасайган кислотали.\nУмуман олганда, паст ва юқори кислотали гастрит аломатларини бир-биридан фарқласа бўлади, бироқ, якуний ташхис махсус датчиклар ёки зонд кириртиш орқали меъда ширасини таҳлил қилиш натижасида қўйилади. Баъзи ҳолларда ошқозоннинг пҲ қиймати сийдикнинг пҲ қийматини текшириш йўли билан билвосита аниқланади.\nҚорин чигали ёки кўкракда кучли оғриқлар билан тавсифланади, одатда пароксисмал хусусиятга ега. Овқатланишдан кейин оғриқ камаяди, овқатланишлар орасидаги танаффусларда фаоллашади. Ўнг қовурға остидаги оғриқ меъда ширасининг ўн икки бармоқли ичакка тушганидан далолат беради. Патология жиғилдон қайнаши, ерталаб кўнгил айниши, ёқимсиз кекирик, қорин қуриллаши, ич кетиши (ич қотиши къпинча паст кислотали гастрит учун хос), оғизда металл таъми сезилиши билан характерланади.\nБаъзи ҳолларда касаллик вақти-вақти билан алкогол, НЙҚП, юрак гликозидлари, калий препаратлари, гормонлар қабулидан кейин ўткирлашадиган субклиник шаклда кечади. Хуруж шунингдек «оғир» озиқ-овқат маҳсулотлар истеъмолидан кейин пайдо бўлиши мумкин. Гастритнинг тури тиббий тадқиқотлар ёрдамида аниқланади.\nОшқозон кислотаси озиқ-овқат толасининг бирламчи парчаланишида иштирок етади.\nпҲ 6.5-7.0 — бу меъда шираси кислоталилиги пастлигини кўрсатади. Кислоталик даражасини пасайиши натижасида оқсилни денатурациялаш ва парчалаш секинлашади, ўз навбатида ичак перисталтикаси ҳам. Шунинг учун, ошқозондаги оғриқ билан бирга, анацид (паст кислотали) гастритнинг муҳим аломатларига қабзият, оғиздан келадиган ёмон ҳид ва ошқозонда чириш ва ачиш жараёнлари киради.\nПаст кислотали гастрит кўпинча ошқозондаги оғирлик, тез тўйиб қолиш, ичак газларининг пайдо бўлиши билан намоён бўлади. Баъзи ҳолларда касаллик аломатлари овқат ҳазм қилиш ферментлари (фестал, гастал) қабул қилиш билан тузалиши мумкин. Анацид гастритни уй шароитида даволаш мумкин, бу жуда оддий. Ошқозон шираси хусусиятлари камайганлиги сабабли, овқатни узоқ вақт ва яхшилаб чайнаш керак. Овқатни яхшилаб чайнаш ва сўлак билан қайта ишлаш нотиббий усуллардан бири ҳисобланади.\nКатарал гастрит агрессив дори препаратлари (аспирин ва бошқа НЙҚПлар), зарарли ичимликлар (спиртли ичимликлар, тез-тез газли ичимликлар ичиш) ва оғир овқат (ёғли, тузланган, маринадланганм дудланган) таъсири натижасида ривожланади. Шунингдек ўткир гастрит токсикоинфекциялар фонида (салмонеллёз ва бошқалар), шунингдек буйрак ва жигар йетишмовчилиги бўлган беморларда ҳам ривожланиши кузатилган. Гастритнинг ўткир шакллари ошқозон-ичак тракти билан бевосита боғлиқ бўлмаган патологиялар (пневмония, музлаш) билан қўзғатилиши мумкин. Бу ошқозон деворларининг яллиғланишига олиб келадиган ўпканинг оғир яллиғланишларида қонда оксидланмай қолган маҳсулотларнинг тўпланиши билан изоҳланади. Стресс фонида ривожланган гастрит ҳам қайд қилинган.\nФибриноз ва некротик гастрит кучли кислоталарни (сирка, хлорид кислотаси, сулфат кислота) ёки ишқорларни атайин ёки тасодифий истеъмол қилиш билан ривожланади. Касаллик кучли оғриқлар билан бирга кечади.\nФлегмоноз гастрит — ошқозон деворларининг атайлаб ёки тасодифан жароҳатланиши оқибатида (ютиб юборилган игна, шиша, мих) пайдо бўлади. Касаллик ошқозон деворларининг йирингли йемирилиши билан намоён бўлади.\nКатаррал (оддий) ўткир гастритнинг белгилари криз омилининг таъсиридан 5-8 соат ўтгач пайдо бўлади. Патогенез епигастрик (қорин чигали) соҳадаги ёниш ҳисси билан бошланади . Бу соҳада оғриқ пайдо бўлади, кўнгил айниши, қусиш, оғизда металл таъми кузатилади. Токсикинфекцияли гастрит аломатлари тана ҳароратининг кўтарилиши, доимий қусиш ва ич кетиши билан тўлдирилади. Оғир ҳолат қонли қусиш билан ифодаланади — бу коррозив (некротик) гастритдир. Флегманоз гастрит перитонитнинг аломатлари билан намоён бўлади: қориндаги таранглик, шок ҳолати.\nКасаллик дастлабки босқичларида аниқ аломатларсиз кечади. Мунтазам равишда муайян маҳсулотларга сезувчанлик кузатилади, яъни жиғилдон қайнаши ва қорин дамланиши. Кўпинча ошқозонда тўлиб қолганлик ҳисси мавжуд, тилда караш ва ўзига хос нақш пайдо бўлади.\nГастритнинг сурункали шакли ҳар қандай ёшда ривожланиши мумкин: 20 ёшдан бошлаб қариликкача. Касаллик хуруж ва сўниш даврлари билан тавсифланади. Ўткирлашиш даврида сурункали гастрит белгилари касалликнинг ўткир шаклининг аломатларидан фарқ қилмайди — оғриқ, кўнгил айниши, баъзида қайт қилиш. Муайян турдаги озиқ-овқатлар истеъмолидан сўнг ёқимсиз ҳис-туйғулар кучаяди. Одатда, бу еслаб қолиниши керак бўлган маҳсулотларнинг маълум бир гуруҳидир ва овқатланиш рационида уларни чеклаш ёки чиқариб ташлашга қилишга ҳаракат қилиш керак.\nСурункали гастритнинг енг хавфли оқибати гастрик (ошқозондан) қон кетиши ҳисобланади. Бу қора ахлат, беморнинг шиллиқ пардалари ва терисининг оқариши билан намоён бўлади.\nШиллиқ парданинг оқимтирлиги бошқа касаллик — атрофик гастрит белгиси бўлиши мумкин. Бу касаллик организмда Б12 витамини танқислиги фонида юз беради. Бу витамин гемотопез (қон ҳосил қилиш) учун жуда муҳимдир. Атрофик гастритда оқимтирликдан бошқа яққол белгилар бўлмаслиги мумкин. Касаллик хавфи, бу ошқозон епителийсида саратон ҳужайралари ривожланишининг еҳтимоллигидир. Гастрит белгилари фонида камқонликнинг аниқланиши соғлик ҳолатини янада аниқроқ ўрганиш учун муҳим сабабдир.\nИнсон танаси катта ҳимоя ресурсларига ега, шунинг учун ҳаёт тарзини ўзгартириш, парҳезга риоя қилиш ва тўғри белгиланган даволаниш гастритнинг ҳар қандай шаклидан тикланиш еҳтимолини сезиларли даражада оширади.\nГастрит ривожланишининг тез-тез учрайдиган сабаби қуйидаги иккита моддани ортиқча истеъмол қилишдир:\nАспирин (асетилсалицил кислотаси);\nСпирт (етил спирт, етанол).\nАспирин ва унинг аналоглари кардиологлар томонидан миокард инфаркти ва инсултни олдини олиш мақсадида узоқ муддатли ва мажбурий фойдаланиш учун буюрилади. Ўн минглаб одамлар ҳар куни аспиринни қонда қон тромблари шаклланишига тўсқинлик қиладиган восита сифатида қабул қилишади, бу еса НЙҚП дан хавфсиз фойдаланиш муаммосини жуда муҳим қилади.\nАлкогол (спиртли ичимликлар) алоҳида фуқаролар тоифалари томонидан кенг истеъмол қилинади. Ошқозон-ичак тракти касалликларига мойил бўлган одамларда, ҳатто етанолнинг оз истеъмоли ҳам гастритнинг кучайишига сабаб бўлиши мумкин. Алкоголнинг ишқорий хусусиятлари бор.\nОшқозоннинг етанол билан кислотали муҳитини мунтазам равишда нейтраллаштириш ошқозон деворларнинг таъсирланишини келтириб чиқаради.\nШу билан бирга аспирин ва бошқа муҳим дориларни (темир, калий, гормонлар, бошқалар) дорилар рўйхатидан чиаришга еҳтиёж йўқ. Дори-дармонлар таърифини диққат билан ўқиб чиқинг ва уларни шифокор томонидан тавсия етилган схемага мувофиқ қабул қилиб боринг.\nХусусан, аспиринни қуйидаги усуллар ёрамида ножўя таъсирини камайтириш мумкин:\nБир марталик дозани камайтириш (шифокорингизга мурожаат қилинг);\nПрепаратни овқатланиш арафасида қабул қилиш;\nДорини кўп миқдорда сув билан ичидҳ;\nАспиринни замонавий қобиқли аналогларига ўтиш.\nАспирин ва бошқа НСАИДлар буюрилганда, беморда қуйидаги ҳолатлар бўлса, еҳтиёткорликни сақлаш керак:\nЎткирланиш босқичидаги ерозив-пептик яра;\nАсетилсалицил кислота препаратларини кўтара олмаслик;\nОшқозон-ичак тизимида қон кетишига мойиллик;\nАспириндан фойдаланиш учун чеклашлар бўлса, доимо шифокорингизга айтинг. Бу шифокорга тўғри дори дозасини аниқлашга, уни янада қулайроқ аналоглар билан алмаштиришга ёки бошқа дори гуруҳини буюришга, фойдаланиш усулларини мослаштиришга, аспириндан фойдаланиш тезлигини камайтиришга ёрдам беради.\nБаъзи ҳолларда аспирин ва бошқа НЙҚПларнинг ножўя таъсирини камайтириш учун антасидлар — меъда ширасининг кислоталилигини нейтраллаштирадиган дорилар қўлланилади.\nҲар қандай дори воситасидан нотўғри фойдаланиш салбий оқибатларга олиб келиши ва бошқа дори-дармонларнинг сўрилишини қийинлаштириши мумкин. Кўп миқдорда алюминийни ўз ичига олган антацидлар ич қотишига сабаб бўлади, калций таркибли дори-дармонлар ошқозоннинг кислоталилик даражасининг пасайишига (баъзи ҳолларда бу фойдали хусусиятдир) олиб келади. Калий климакс давридаги аёллар учун ҳам фойдалидир.\nДори моддаларни муайян гуруҳларини кўтара олмаслик бўлса, улар бошқалар билан алмаштирилади. Мисол учун, гистамин-Ҳ2 блокаторлари алмаштирилиши мумкин. Ушбу гуруҳ дорилари (симетидин, ранитидин) рецепциз дорилардир. Ушбу таблеткалар ошқозондаги кислоталиликни тартибга солувчи восита сифатида қўлланилади ва натижада, гиперацид гастритларда юз берадиган оғриқларни камайтиради.\nСпиртли ичимликларга келсак, гастритнинг кучайиши ва ошқозон-ичак трактига агрессив таъсир кўрсатадиган фармакологик воситалардан фойдаланиш даврида уларни ичмаслик керак. Спиртли ичимликларни мунтазам истеъмол қилиш — ошқозонда гастрит ривожланишининг ҳақиқий хавфидир.\nГастритни даволаш ва олдини олиш учун гастроентерологлар арсеналида дори воситаларининг бир неча фармакологик гуруҳлари мавжуд, жумладан:\nДетоксидловчи препаратлар (антидотлар) — фаоллаштирилган кўмир, смекта, ўзига хос антидотлар;\nАнтацидлар (адсорбентлар) — фаоллаштирилган кўмир, квасцлар (алмазилат, алюминий фосфат, висмут субнитрат, висмут трикалий диситрат), гидроталцит, диосмектит, сукралфат;\nАнтисептик ва дезинфекцияловчи воситалар (висмут субнитрат);\nАнтидиарреал (ич кетишига қарши) дорилар (диосмектит);\nТетрасиклин антибиотиклари (доксисиклин);\nАнтигистаминлар (Ҳ2 субтип) — фамотидин, симетидин.


Xiaomi Mi Note 2: инновация доимо урф доирасида » Ўзбекистон янгиликлари – Zamin.uz\nXiaomi Mi Note 2: инновация доимо урф доирасида\nСўнгги бир неча ҳафта мобайидан хитойлик ишлаб чиқарувчи Xiaomi компанияси Mi Note 2 номли янги фаблетини намойиш қилиши тўғрисидаги турли хабарлар мобиль қурилма иштиёқмандларининг диққатини тортмоқда, деб ёзмоқда "Carzone.uz" сайти.\nҲар куни бу фаблет ҳақида янги хабар тарқалмоқда. Xiaomi эса бир неча кун аввал фаблет намойиши билан боғлиқ «ишора»ни эълон қилди. Унга кўра Xiaomi Mi Note 2 гаджети 25 июль куни расман намойиш этилади.\nДевайс 5,7 дюймли дисплей, 6 гигабайтли оператив хотира ҳамда Snapdragon 821 процессорига эга бўлади. Яъни, сўнгги илғор технология ҳисобланган «Snapdragon 821» билан таъминланган илк хитойлик смартфон бўлади. Samsung Galaxy Note7’да ҳам худди шу процессордан фойдаланилиши маълум қилинмоқда.\nСмартфон 2015 йилда тақдим этилган Xiaomi Mi Note’нинг «меросхўри» бўлиб, AMOLED-дисплей Full HD (1920 х 1080 пиксель сиғимли) бўлади. Унинг 12 мегапикселли бош камераси Sony IMX260 ёки Samsung S5K2L1 сенсорига эга бўлади. Яъни унинг суратга олиш имконияти Galaxy S7’ники каби f/2.0 диафрагма ва оптик барқарорлаштириш тизими билан таъминланади. Фаблет аккумуляторининг сиғими 3700 мА соат бўлиши кутилмоқда.\nMi Note 2’да 64 ёки 128 ГБ маълумот сиғдира оладиган доимий ички хотирадан фойдаланилади. Шу билан бирга, қурилма бармоқ излари сканерига эга бўлади.\nАввал маълум қилинган хабарларга кўра, компания қурилмани йил сўнггида эълон қилиши керак эди. Бир муддат аввал эса Xioami компаниясининг асосчиларидан бири Лин Бин ҳам компания янги фаблетни июлда тақдим этишини хабар қилган эди.\nMi Note 2 бозорни сентябрда эълон қилиниши кутилаётган рақиб қурилмалардан олдин «ишғол» қилиши компания рақобатга жиддий қараётганини кўрсатмоқда.\nMi Note 2’нинг такомиллаштирилган талқини 600 АҚШ долларигача бўлган нархда сотувга чиқаришни режа қилган. Унинг такомиллаштирилган талқини икки бош камерали, edge-дисплей, яъни қайрилма экранли бўлади. Шунингдек, унинг Mi Note 2’нинг оддий талқини 375 АҚШ долларидан сотувга чиқарилиши кутилмоқда.\nКомпания томонидан тарқатилган суратда эса «2>5» рақамлари мавжуд. Кўпчилик шунга кўра, фаблетнинг 25 июлда намойиш этилишини тахмин қилмоқда.\nШундай экан, Xiaomi яқин кунларда янги мобиль алоқа воситаси билан фойдаланувчиларни мамнун қилса ажаб эмас.


Игорь Шквирин "Ғалабага ҳақлироқ эдик" 17-09-2021, 08:58 | Zamin.uz\nСуперлиганинг 13-туридан ўрин олган "Андижон" - "Турон" (1:1) учрашувидан сўнг яйпанликлар бош мураббийи Игорь Шквирин фикрларини билдириб ўтди.\n"Ўйин ҳақида қандай фикр билдириш мумкин? Биринчи бўлимда ўйинни назорат қилдик, гол ҳам урдик. "Андижон"да айтарли вазиятлар бўлгани йўқ. Битта хатодан сўнг дарвозамиздан тўп олиб чиқдик. Рақиб чиройли гол урди. Шундан сўнг яна ўйинга қайтдик ва вазиятлар яратдик. Ғалабага ҳақлироқ эдик. Лекин бир очко қўлга киритдик. Натижадан қониқиш ҳосил қилдим. Футболчиларга хоҳиш ва иштиёқ кўрсатишгани учун раҳмат айтаман", - дейди Игор Шкврин.\n- Дербида дуранг қайд этилиши қайсидир маънода кутилган ҳолат эди. Бунга тайёр эдингизми? "Андижон"нинг аввалги учрашувларини кузатганмидингиз?\n- Сиз қандай дерби ҳақида айтяпсиз? Андижон бошқа, Қўқон бошқа. Водий дербиси деган сўзни биринчи маротаба эшитмоқдаман. Битта шаҳар жамоалари ўзаро куч синашса буни дерби дейиш мумкин. Биз учун исталган ўйин дерби. Эртага "Қўқон-1912", кейин "Сўғдиёна" билан ўйнаймиз. Тақвим шундай. Ҳар бир баҳс дерби ва финалга тенг.\n- Янги футболчилардан қониқиш ҳосил қилдингизми?\n- Улардан қайсидир маънода 70 фоиз қониқдим. Биз истаган ўйинни йўлга қўйиб олиш учун вақт керак. Хатолар устида ишлаймиз. Ўйиндан-ўйинга яхшиланиб боришга ҳаракат қиламиз. Шу орқали очко ишлашимиз мумкин.\n- Ким Бо Ёнг бошланғич таркибдан ўрин олмагани нима билан боғлиқ?\n- Биринчи даврада қанотлар орқали ўйин ташкил қилинганди. Тактик жиҳатдан қачон фойдали деб билсак ўшанда туширамиз.\nЯнгиликлар » Спорт » Игорь Шквирин: "Ғалабага ҳақлироқ эдик"


Нукуслик фуқаро томонидан 100 минг сўмлик сохталаштирилди - EFFECT.UZ\n. 13:00 | 21.01.2021\nНукуслик фуқаро 100 минг сўмликни сохталаштирди. Бу ҳақда Effect.uz'нинг Қорақалпоғистондаги мухбири хабар бермоқда.\nНукусда фаолият юритаётган тадбиркор Т.Ж га савдодан тушган пуллар орасидаги 100 минг сўмлик пул ҳисоб-китоб чоғида шубҳа уйғотади.\nТадбиркор ҳолат юзасидан ички ишлар органларини огоҳлантирган. Текширувлар натижасида, ушбу купюра сохталиги аниқланган. Ундан фойдаланган шахс Нукус шаҳрида истиқомат қилувчи, 1999 йилда туғилган И.Н исмли фуқаро бўлган. Текширув ишлари давомида И.Н нинг яшаш манзилидан “Canon” рангли принтерида чоп этилган 4 дона сохта пуллар топилди.Ҳозирда ушбу шахсга нисбатан жиноят иши қўзғатилиб, тергов ишлари давом этмоқда.


CАҲОБАЛАР ҲАЁТИ — Zamaxshariy.uz\n17 ноября, 2020 admin Мақолалар\nВалид ибн Валид ибн Муғира ибн Абдуллоҳ, насаби Пайғамбаримиз билан Мурра ибн Каъбда туташади. Машҳур саҳобий Холид ибн Валиднинг ота бир укаси. Отаси Валид ибн Муғира жоҳилият даврида Макка раисларидан бўлиб, бой зодагон эди. У ҳаж мавсумида қирқ кун мобайнида ҳожилар учун ҳар куни ўнтадан туя сўйдиргани, карвонлари кўплигидан Макканинг барча дарвозаларидан бир вақтда киргандагина бир жойга тўпланиши, бир дарвозадан кирса, сиғмай қолиши ҳақида ривоятлар айтилади. Каъба устига ёпиладиган каъбапўшни бир йили бутун Қурайш, иккинчи йили эса Валид ибн Муғиранинг бир ўзи тайёрлатар эди. Даъватни бошлаганларида Валид ибн Муғира Пайғамбар (а.с.)ни сеҳргар деб эълон қилган, шунда у ҳақда “Муддассир” сурасининг оятлари нозил бўлган. Ҳижратнинг учинчи йили 95 ёшида Маккада вафот этган. Валид ибн Валид (р.а.) Бадр жангида мушриклар томонида жангга кириб, Абдуллоҳ ибн Жаҳш томонидан асирга олинади. Уни гаров пули тўлаб озод қилиш учун икки акаси – ота-она бир акаси Ҳишом ибн Валид ва ота бир акаси Холид ибн Валид Мадинага келади. Ривоятда келишича, Набий (с.а.в.) Абдуллоҳ ибн Жаҳшга: “Унинг гаров пулига отаси Валиднинг аслаҳасидан бошқасини олмагин”, деб тайинладилар. Аслаҳа эса кенг совут, қилич ва дубулғадан иборат эди. Холид бу таклифни рад этди, аммо Ҳишом рози бўлди, чунки Валид ибн Валид унинг ота-она бир биродари эди. Аслаҳалар баҳоланиб, гаров эвазига Абдуллоҳ ибн Жаҳшга берилди. Айирбошлашдан сўнг маккаликлар Валид ибн Валидни олиб йўлга тушдилар. Зулҳулайфага етганларида Валид ибн Валид (р.а.) ажралиб чиқиб Набий (с.а.в.)нинг ҳузурларига қайтди ва ислом динини қабул қилди. Шунда Холид ундан: “Шу нарса кўнглингда бор экан, нега товон пули тўланиши ва отамизнинг аслаҳалари қўлдан чиқишидан олдин Муҳаммадга эргаша қолмадинг?” деб сўради. У бундай жавоб берди: “Қавмимдаги бошқаларга гаров пули тўланаётгани сингари менга ҳам гаров пули тўланмагунича исломга кира олмас эдим. Токи Қурайш аҳли гаров пулидан қочиб Муҳаммадга эргашди дейишмасин”. Кейин учовлон яна Макка томон йўл олишди. Маккагача унга тегишмади, у ерга етиб олгандан сўнг Бану Махзум уруғидан исломни қабул қилган Айёш ибн Абу Робиа ва Салама ибн Ҳишом билан бирга уни ҳам қамаб қўйишди. Бу иккови Ҳабашистонга ҳижрат қилган муҳожирлардан эди. Учовлон ҳақига Расулуллоҳ (с.а.в.) уч йил давомида: “Аллоҳ, Ўзинг Валид ибн Валид ва бошқа мўмин бечораларга нажот бергин”, деб дуо қилдилар.\nВалид ибн Валид (р.а.) бир амаллаб тутқунликдан қочиб Мадинага келганда, Расулуллоҳ (с.а.в.) ундан Айёш ибн Абу Робиа ва Салама ибн Ҳишом ҳақида сўрадилар. Валид (р.а.) улар тутқунликда азобланишаётганини ва бир-бирининг оёғига боғлаб қўйилганини айтди.\nРасулуллоҳ (с.а.в.) унга дедилар: “Маккага бориб, темирчиникига туш, у исломни қабул қилган. Уникида беркиниб туриб, Айёш ва Саламани қутқаришга йўл қидир. Сен борганда Расулуллоҳнинг элчиси бўлиб келганингни айт ва йўлга чиқишларини тайинла”. Валид ибн Валид бу ишни қойилмақом бажарди. Учови Мадинага эсон-омон етиб келдилар.\nҲадис китобларида бу саҳобийдан битта ҳадис ривоят қилинган. Валид ибн Валид Расулуллоҳ (с.а.в.)га: “Ё Расулуллоҳ, мен уйқумда қўрқиб чиқаман”, деб айтди. Шунда Набий (а.с.) дедилар: “Ухлаш учун ётадиган бўлсанг, “Бисмиллаҳи, Аллоҳнинг сўзлари билан Унинг ғазаби, иқоби, бандаларининг ёмонлиги, шайтонларнинг васвасалари ва менинг ҳузуримга келишларидан паноҳ сўрайман”, дегин. Шундай қилсанг, сенга зарар етмайди, ҳаттоки яқинлашмайди”. Валид шундай қилди ва қўрқувдан қутулди.\nУнинг Мадинада вафот этгани айтилади, аммо вафот вақти манбаларда турлича кўрсатилган. Айримларида ҳижрат қилиб Мадинага етганда вафот этган, дейилса, айримларида эса Расулуллоҳ билан қазо умрасини адо этгани ҳақида ҳам маълумотлар учрайди.\n“Қори Эшон бобо” масжиди имом-хатиби\nPrevious Post:МИССИОНЕРЛИК ҲАРАКАТЛАРИГА РАДДИЯЛАР\nNext Post:ИСЛОМ ДИНИ ҲАМЖИҲАТЛИККА ЧАҚИРАДИ


Бинобарин, Президентимизнинг жорий йил 26 майдаги “2017 — 2021 йилларда қайта тикланувчи энергетикани янада ривожлантириш, иқтисодиёт тармоқлари ва ижтимоий соҳада энергия самарадорлигини ошириш чора-тадбирлари дастури тўғрисида”ги қарорида ҳам бу борада кўплаб вазифалар белгилаб берилган.\nГап энергияни тежаш ва ундан унумли фойдаланиш хусусида кетар экан, 2011 йилдан буён Ўзбекистон Республикаси Иқтисодиёт вазирлиги ҳамда Жаҳон банки ҳамкорлигида амалга ошириб келинаётган “Саноат корхоналарининг энергия самарадорлигини ошириш” лойиҳасига алоҳида тўхталиб ўтиш жоиз. Чунки ундан кўзланган асосий мақсад истеъмолчиларга йирик саноат корхоналарида энергия тежамкор технологияларни жорий этиш тажрибаси, бунинг фойда ва афзалликларини кўрсатишдан иборатдир.\n— Лойиҳа доирасида 30 дан ортиқ саноат корхоналари Жаҳон банки қошидаги Халқаро тараққиёт уюшмаси ва Ўзбекистон тижорат банклари ҳисобидан ажратилган имтиёзли кредитларга эга бўлди, — дейди унинг раҳбари Алишер Алимбоев. — Айни пайтда республикамиз бўйича у 82 та сублойиҳани қамраб олган бўлиб, уларнинг муваффақиятли амалга оширилиши йилига 500 миллион кВт/соат электр энергияси ва 187,7 миллион куб метр табиий газни тежаш имконини беради.\nКелинг, шу ўринда яқинда вазирлик томонидан энергия тежамкор ускуналарнинг ўрнатилиши эвазига эришилаётган натижалар, уларнинг аҳамиятини кенг жамоатчиликка етказиш мақсадида ташкил қилинган медиатур мисолида фикримизни давом эттирсак. Ушбу тадбир доирасида Самарқанд, Навоий, Қашқадарё, Андижон, Наманган ва Фарғона вилоятларидаги оммавий ахборот воситалари ходимлари мазкур ҳудудлардаги бир қатор корхоналар фаолияти билан яқиндан таништирилди. Масалан, “Каттақўрғон ёғ-мой” акциядорлик жамияти лойиҳа сабаб ишлаб чиқаришда энергия ҳажмини сезиларли даражада камайтиришга эришган корхоналардан бири ҳисобланади.\nЖаҳон банки эксперти Умарбой Одамовнинг айтишича, ушбу жамиятда энергия ресурсларини бошқариш ISO 50001 стандарти асосида бажарилади. Бунда корхона Халқаро тараққиёт уюшмаси кредитидан самарали фойдаланиб, эски, талабга жавоб бермайдиган қозонхона ўрнига Италиядаги “IСI CAIDAIE S.p.A” фирмасининг замонавий ускуналари ўрнатилгани қўл келди. Натижада электр энергияси 7 — 9 фоизгача, табиий газ 23 — 25 фоизгача иқтисод қилинаяпти.\nХудди шундай ижобий ўзгариш “Қизилқумцемент” акциядорлик жамиятида ҳам кузатилмоқда. Ҳозирги кунда корхонада 8 та сублойиҳа рўёбга чиқарилаяпти. Модернизациялаш тадбирларининг умумий қиймати 17,6 миллион АҚШ долларига тенг бўлиб, 12 миллион доллардан ортиғи уюшма кредитидир. Айни пайтда ускуналарнинг асосий қисми ишга туширилди.\nЗавод мутахассисларининг дастлабки ҳисоб-китобларига қараганда, бу ерда ҳам йилига 20,3 млн. кВт/соат электр энергияси ва 18,8 млн. куб метр табиий газ тежалади. Бу кўрсаткичлар, ўз навбатида, ишлаб чиқариш харажатларини камайтириш ва корхона даромадини оширишга олиб келади.\nБундан ташқари, “Қизилқумцемент” акциядорлик жамиятида энергия ресурсларини тамомила янгича бошқариш стратегияси жорий қилинаётган бўлса, Навоий кон-металлургия комбинати тизимидаги қатор корхоналар, шу жумладан, унинг Шимолий кон бошқармаси сульфат ишлаб чиқариш цехига 6,3 МВт қувватига эга замонавий буғ турбинаси ўрнатилиши билан шу ернинг ўзида қўшимча электр энергияси ишлаб чиқариш ўзлаштирилди.\nБу хусусда Навоий кон-металлургия бош энергетиги ўринбосари Алишер Ачилов шундай дейди: “Олдин сульфат ишлаб чиқариш цехида кўп миқдорда, аниқроғи, Учқудуқ шаҳрини уч ой мобайнида иситиб туришга сарфланадиган энергия ҳажмига тенг миқдордаги иссиқлик қуввати ҳавога учиб кетар эди. Буғ турбинасининг ўрнатилиши билан йўқотишнинг олди олинди. Бугунги кунда турбина ёрдамида 41,3 миллион кВт/соат электр энергияси ишлаб чиқарилиб, бутун цех эҳтиёжи қопланмоқда”.\nТаъкидлаш жоиз, ускуна Ҳиндистоннинг “Triveni Turbine Limited” корхонасидан келтирилган. Унинг умумий қиймати 1,8 миллион АҚШ долларига тенг. Бироқ бунинг учун сарфланган харажатлар икки ярим йилда ўзини қоплайди.\nҚашқадарё — юртимизнинг табиий газни ишлаб чиқариш ва қайта ишлаш бўйича кўплаб йирик корхоналарига эга ҳудуд. Лойиҳа доирасида “Шўртаннефтгаз” МЧЖ ва унинг “Шўртан” сиқув компрессор станциясида иккита сублойиҳа амалга оширилмоқда. Шулардан бири — “Паст босимли машъала газларни қайта ишлаш” сублойиҳаси. Унинг ноёблигини технологик жараёнлардан ажралаётган паст босимли газлар асосида ишловчи кичик электр станцияси вужудга келгани ҳам тасдиқлаб турибди.\nМутахассислар фикрича, бундай компрессор станцияларида табиий газ босимини етарли даражагача кўтариб, бош иншоотдаги газни қайта ишлаш қурилмаларига етказиб бериш жараёнида газ конденсати ва қатлам сувлари таркибида “эриган” газлар ажралиб чиқади. Қизиғи шундаки, умумий жараёнга таъсир қилмасдан туриб, ушбу газларнинг бир қисмидан қўшимча электр энергияси ишлаб чиқаришда фойдаланса бўлади. Бу компрессор станциясида ҳеч қандай харажатсиз қўшимча электр қуввати ишлаб чиқарилади, деганидир. Қолаверса, кичик станция машъала босимини пасайтириб, экологик жиҳатдан зарарли чиқиндилар ҳажмини ҳам камайтиради.\nБундай сублойиҳалар водий вилоятларининг қатор ишлаб чиқариш иншоотларида ҳам муваффақиятли амалга оширилмоқда. Жумладан, Андижон вилоятидаги Хўжаобод газ сақлаш омбори корхонасида татбиқ этилаётган сублойиҳа алоҳида диққатга сазовор. Гап шундаки, унинг шарофати билан авваллари “ҳавога” кетадиган иссиқлик эндиликда ишлатилган иссиқликни электр энергияси ишлаб чиқаришига йўналтирувчи ускуна ёрдамида қайта ишланиб, қўшимча 2,8 млн. кВт/соат электр энергияси ҳосил қилинади. Бу эса корхонанинг электр энергиясига бўлган йиллик эҳтиёжини юз фоиз қоплайди.\nЙирик саноат корхоналарида энергия самарадорлигини ошириш борасида жорий қилинаётган бундай тажрибалар иқтисодиётимиз тараққиёти барқарорлигини таъминлашда алоҳида ўрин тутади.\nМазкур рукндаги бошқа мақолалар: « Шеробод анорлари Европа бозорларида ҳам сотилмоқда\tЭкспорт амалиётидаги тўсиқ ва чекловларга барҳам берилмоқда »